Põiekivid loomadel

Põiekivi on kivitaoline moodustis põies. See on üks liik kuseteedes tekkivatest kusekividest ehk uroliitidest, mille alla käivad veel ka neerukivid, kusitikivid ja kusejuhakivid. Põiekivid on sage nähtus just koduloomadel, eriti kassil ja koeral.

Põiekivid tekivad uriini üleküllastumisel mineraalühenditest. Moodustuvad kristallid, mille omavahelisel koondumisel kujunevad kivid. Sellise üleküllastumise põhjuseks võib olla kristallide suurenenud eritumine neerudest, vee neeldumine neerutuubulite kaudu (põhjustab uriini kontsentratsiooni suurenemist) ja muutused uriini pH-s. Lisaks mõjutab põiekivide teket looma dieet, urineerimise sagedus ja geneetika. Kõige enam on põiekivisid kaltsiumoksalaadist (CaC₂O₄) ja struviidist (MgNH₄PO₄ · 6H₂O).


Pseudoajalugu

Pseudoajalugu on pseudoteadus või võltsing, mis püüab moonutada inimeste teadmisi või arusaama ajaloos toimunust, sageli kasutades meetodeid, mis pealiskaudselt vaadates näivad sarnanevat teadusliku ajaloolise uurimistööga. Seotud mõistet "krüptoajalugu" kasutatakse ajaloovõltsimise puhul, mis põhineb okultismile omasel ebausul või tuleneb sellest. Ajaloo võltsimine on seotud pseudoteadusega ja pseudoarheoloogiaga ning nende terminite kasutamine võib aeg-ajalt kattuda.

Ehkki ajaloo võltsimist on paljudes vormides, on teadlased tuvastanud tunnuseid, mis kipuvad olema pseudoajaloolistes uurimistöödes, artiklites või raamatutes tavalised. Üks selliseid omadusi on see, et võltsimine on peaaegu alati ajendatud tänapäevastest poliitilistest, usulistest või isiklikest motiividest. Ajaloo võltsijad esitavad sageli ka suuri valesid või sensatsioonilisi väiteid ajalooliste faktide kohta, mis nõuaks peavoolu ajalookäsitluse radikaalset ümbervaatamist (ümberkirjutamist).

Teine pseudoajaloo väga levinud tunnus on eeldus, et teadlaste seas on vandenõu "tõelise" ajaloo mahasurumiseks. Pseudoajaloo teosed tuginevad sageli eranditult allikatele, mis näivad toetavat propageeritavat seisukohta, ignoreerides samas selle seisukohaga vastuolus olevaid allikaid. Paljud pseudoajaloolised teosed käsitlevad müüte, legende ja muid ebausaldusväärseid allikaid täpse ajaloolise tõena, jättes samas tähelepanuta või eitades tõendusmaterjali vastupidise kohta. Mõnikord võib pseudoajalooline teos langeda äärmuslikku skepsisesse, kohati väites, et ajaloolist tõde pole olemas ja mis tahes hüpotees on sama hea kui mis tahes muu. Paljud pseudoajaloolised teosed seovad pelga võimaluse tõelisusega, eeldades, et kui midagi oleks võinud juhtuda, siis nii ka läks.


Luokesa vald

Suginčiai vald (leedu keeles Luokesos seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 101 km². 2011. aasta seisuga elas seal 1582 inimest. Valla keskus on Molėtai linn, mis aga valla koosseisu ei kuulu. Vallamaja asub aadressil S.Dariaus ir S.Girėno g. 4. Vallavanem on Laimutė Repečkienė.

Lisaks küladele on vallas ka mõned huutorid


Sensatsioonilisus

Sensatsioonilisus (inglise keeles sensationalism) on massimeedias teatud tüüpi toimetustaktika.

Sensatsioonilistes uudiselugudes valitakse ja sõnastatakse sündmused ja teemad nii, et see ergutaks ja erutakse lugejaid ja vaatajaid võimalikult palju. Selline uudiste stiil soodustab sündmustest kallutatud ja eelarvamustega mulje loomist, ilma heaks ajakirjandustavaks oleva neutraalsuseta, moonutades nii loo sisu. Sensatsioonilisus võib tugineda reportaažidele üldiselt ebaolulistel teemadel, kuid kujutades neid ühiskonnale olulist mõju avaldavate sündmustena. Samas võib sensatsioonilisus käia kaasas ka tegelikult uudisevääriliste teemadega, esitledes neid teemasid triviaalselt või tabloidsel viisil, vastupidi professionaalse ajakirjanduse standardite üldistele eeldustele.

Sensatsioonilisuse taktikate hulka kuulub tahtlik lollimängimine, emotsioonidele apelleerimine, vaieldav stiil, oluliste faktide ja teabe tahtlik väljajätmine ning lärmakas ja enesekeskne käitumine eesmärgiga tõmmata tähelepanu. Triviaalset teavet ja sündmusi on mõnikord valesti esitatud ja liialdatud kui ühiskondlikult olulisi teemasid, sisaldades sageli lugusid üksikisikute ja väikeste inimrühmade tegevusest, mille sisu on makrotasandi jaoks sageli tähtsusetu ja ebaoluline.


Astroturfimine

Astroturfimine on avaliku arvamuse mõjutamine kunstlikult loodud rohujuuretasandi sõnumite abil või püüe avalikku arvamust taoliselt mõjutada, jättes algse infoallika ja teate edastamise rahastaja varjatuks.

Teatud huvigrupid soovivad jätta muljet, et mingi sõnum või liikumine omab ühiskonnas laiapõhjalist toetust ja sponsivad vastava mulje jätmise tarvis inimesi, kes hoolitsevad selle eest, et sponsorite sõnum nähtavaks saab. Sõnumi levitamist rahastavad huvigrupid jäävad seejuures avalikkuse eest varju.

Termin "astroturfimine" on tuletatud kunstmuru tootva ettevõtte AstroTurf nimest. Tegemist on "rohujuurtele" viitava sõnamänguga. Astroturfimise korral on tõese või orgaanilise rohujuuretasandi asemel tegemist mingi sõnumi kunstliku võimendamisega, kusjuures avalikkusele paistab, et sponsitud arvamusel on tavainimeste seas palju toetajaid.

Astroturfimist võivad kasutada näiteks poliitilised või religioossed huvigrupid. Oxfordi Ülikooli professor Philip N. Howardi sõnul teeb internet lobistide ja poliitliikumiste jaoks kergemaks väiksearvulise ärritatud kodanike hulga aktiveerimise, mis seejärel võib avalikes debattides ebaproportsionaalselt mõjukaks saada.

Astroturfimist kasutatakse ka turunduses ja suhtekorralduses.


Väärdilemma

Väärdilemma ehk valedilemma on mitteformaalse arutlusvea tüüp, mille puhul väidetakse, et midagi on ekslikult kas/või-olukorraks, kui tegelikult on olemas vähemalt üks lisavõimalus.

Väärdilemma võib tekkida mitte ainult tahtlikust petmisest vaid ka lihtsalt lisavõimalus(t)e mitteteadmisest. Lisaks võib see olla harjumuspärase "laisa" mõtlemise tulemus, lähtuvalt inimeste kalduvusest vaadata maailma piiratud võimaluste komplektiga. Näiteks "Britta võttis sõna kapitalismi vastu, seetõttu peab ta olema kommunist" (ta ei pruugi olla ei kapitalist ega kommunist). "Roger vaidles vastu ateistile, kes kritiseeris kristlust, nii et ta peab olema kristlane". Roger võib olla ateist või hoopis budist, kes ei nõustu mõne konkreetse ristiusu vastase argumendi loogikaga.


Kohtueelne kriminaalmenetlus

Kohtueelne kriminaalmenetlus on protsess, kus lahendatakse küsimus, kas kriminaalmenetlust jätkata ja koostada süüdistusakt või lõpetada see otstarbekuse kaalutlusel. Samuti otsustatakse, kas menetlust tuleks jätkata üldkorras või kasutada lihtmenetluse vormi. Lihtmenetluse vorme on neli: kokkuleppemenetlus, lühimenetlus, käskmenetlus või kiirmenetlus.


2010. aasta ujumise Euroopa meistrivõistlused

2010. aasta ujumise Euroopa meistrivõistlused toimusid 4.–15. augustini Ungaris Budapestis ja Balatonfüredis. Need olid 30. korda toimunud Euroopa meistrivõistlused, mille korraldas Euroopa Ujumisliit.

Võistlused toimusid ujumises (pikk rada), avaveeujumises, vettehüpetes ja kujundujumises. See oli juba neljas kord, kui Budapesti linn korraldab Euroopa meistrivõistlusi ujumises. Varasemad toimusid 1926., 1958. ja 2006. aastal.

Ujumise, vettehüpete ja kujundujumise võistlused toimusid Alfréd Hajósi veespordikeskuses Margiti saarel Doonau jõel. Avaveeujumise võistlused toimusid Balatonfüredis, umbes saja kilomeetri kaugusel Balatoni järvel.

2010. aasta veepalli Euroopa meistrivõistlused toimusid eraldi, 29. augustist 11. septembrini Horvaatias Zagrebis.


Baraamu keel

Baraamu keel on Hiina-Tiibeti keelkonna Tiibeti-Birma keelte hulka kuuluv keel, mida emakeelena räägivad baraamud Nepalis.

Baraamu keel on kriitiliselt ohustatud. Seda rääkis 2011. aastal umbes 50 inimest.


Kaubandusõigus

Kaubandusõigus ehk äriõigus (inglise keeles commercial law, trade law) reguleerib tehinguid kaubandus-, äri- ja tarbijatehingute valdkonnas. Eestis rewguleerivad seda valdkonda kaubandustegevuse seadus (KaubTS) ja äriseadustik (ÄS).


Rūpa

Rūpa ehk kuju või ka keha, vorm või välimus (sanskriti ja paali keeles rūpa; tiibeti keeles gzugs; hiina keeles ⾊ se; jaapani keeles shiki) on hinduismis ja budismis olendite ja nähtuste väline pealispind ehk see, millisena nad paistavad.

Budistlikus psühholoogias on rūpa tajumise esmane tase. Rūpa on ka esimene viiest isiksuse koostisosast.

rūpa-khandha – materiaalsed vormid ehk see, millest kõik koosneb, sisemus; rūpa-āyatana – tunnetatavad objektid ehk kõik see, mida on võimalik meelte abil teada, välimus; nāma-rūpa – nimi ja kuju ehk nimetatud vorm, mis tekib teadvuses (vijñāna) ja viib meeletajudesse ja kuude võimete valda sõltuvusliku tekkimise ahelas.


Sankhara

Sankhāra tähistab kõiki tegutsema sundivaid tegureid ning seda võib mõista kui teadlikke ja alateadlikke ajendeid, kujutlusi, tunge ja motiive. See on valmistaja või moodustaja ehk miski, mis valmistab ette millegi, mis järgneb. Need on meele kujundid ehk kujutlused, motivatsioonid ehk meele olud ehk (päris täpses tõlkes) "kokkutehtused". Enamasti viidatakse siin meele tahtelisele ja liikumapanevale aspektile. On kasutatud ka vasteid "tahtemoodustised", "elemendid-liigutajad", "kippumise kogum" jmt.

Sankhārad on karmast tingitud tegurid, mis suunavad teadvuse objektidele ning loovad ja kaotavad dharmade hetkekombinatsioone. Nende toime avaldub ühtviisi nii teo, sõna kui ka mõtte tasandil. Ka öeldu ja mõeldu on tegu ehk karma.

Sankhārad on üks isiksuse koostisosadest ja sõltuvusliku tekkimise ahela teine lüli. Sankhārad tekivad varasemate (ka eelmiste elude) tegude tulemusel talletatud püsivate muljete põhjal ning jagunevad kolmeks: headeks (pälvimuslikeks), halbadeks (ebapälvimuslikeks) ja neutraalseteks. Inimene teeb tegusid ja kogub teovilju vastavalt sellele, missugune neist kolmest domineerib, kujundades niiviisi oma edasist elu. Budismis peetakse oluliseks vähendada halbade ja suurendada heade sankhārate osakaalu.

Hinduismis tähistab see mõiste inimisiksust moodustavaid komponente, mis pärinevad eelmiste elude tegudest ja meeleseisunditest.


Laura Unuk

Laura Unuk (sündinud 9. novembril 1999 Ljubljanas) on sloveenia maletaja, naiste suurmeister (2019).

Unuk tuli neidude maailmameistriks 2014. aastal Durbanis U16- ja 2017. aastal Montevideos U18-vanuseastmes.

Ta on 2013. aasta Sloveenia naiste malemeister. Sloveenia naiskonna koosseisus on ta mänginud kolmel naiste maleolümpial (2014–2018).

Unuk sai FIDE-lt 2014. aastal naiste rahvusvahelise meistri ja 2019. aastal naiste suurmeistri nimetuse.


Bruna Tuzi

Bruna Tuzi (sündinud 5. septembril 1995) on albaania maletaja, naiste FIDE meister (2018).

Tuzi tuli 2005. aastal Chaniás Vahemere maade juunioride meistrivõistlustel viiendaks (võistles koos meestega, naiste arvestuses oli ta teine ja sai hõbemedali). Ta on tulnud Albaania neidude meistriks U17- ja U19-vanuseastmes. Albaania naiste meistrivõistlustel on ta võitnud kolm hõbemedalit (2014, 2015, 2018).

Tuzi on mänginud Albaania naiskonna koosseisus neljal naiste maleolümpial (2012–2018).


Jekaterina Kovalevskaja

Jekaterina Valentinovna Kovalevskaja (vene keeles Екатерина Валентиновна Ковалевская; sündinud 17. aprillil 1974 Rostovis Doni ääres) on vene maletaja, naiste suurmeister (1998), naiste maailmameistrivõistluste hõbemedalivõitja (2004).

Kovalevskaja on kahekordne Venemaa naiste malemeister (1994, 2000). Ta võitis Euroopa naiste meistrivõistlustelt kaks hõbemedalit (2000, 2001).

Ta mängis naiste maailmameistrivõistlustel. 2000. aastal MM-i turniiril New Delhis (64 osavõtjat, nokautsüsteem) sai ta turniiritabelis 11. asetuse. Ta võitis veerandfinaalis Zhaoqin Pengi, kuid kaotas poolfinaalis Xie Junile. 2001. aastal Moskvas sai ta turniiritabelis 7. asetuse. Ta võitis teises ringis Lilit Mkrtšjani, kuid kaotas kaheksandikfinaalis Nino Hurtsidzeile.

2004. aastal MM-i turniiril Elistas sai Kovalevskaja turniiritabelis 12. asetuse. Ta võitis kaheksandikfinaalis Katerõna Lagnot, veerandfinaalis Ketino Kachiani-Gersinskat ja poolfinaalis Humpy Konerut. Finaalis kaotas ta Antoaneta Stefanovale tulemusega 2½:½.

2006. aastal MM-i turniiril Jekaterinburgis sai ta turniiritabelis 19. asetuse. Ta võitis teises ringis Maria Kursovat ja kaheksandikfinaalis Zhaoqin Pengi. Veerandfinaalis kaotas ta Xu Yuhuale. 2012. aastal Hantõ-Mansiiskis sai ta turniiritabelis 41. asetuse. Ta kaotas avaringis Alissa Galljamovale. 2015. aastal Teheranis kaotas ta avaringis Inna Gaponenkole.

Kovalevskaja sai FIDE-lt 1994. aastal naiste rahvusvahelise meistri, 1998. aastal naiste suurmeistri ja 2004. aastal rahvusvahelise meistri nimetuse.


Grigori Löwenfisch

Grigori Jakovlevitš Löwenfisch (sünninimi Hershel Löwenfisch; vene keeles Григорий Яковлевич Левенфиш Grigori Jakovlevitš Levenfiš; poola keeles Grigorij Lewenfisz; 19. märts (vkj 7. märts) 1889 Piotrków, Piotrkówi kubermang – 9. veebruar 1961 Moskva) oli Nõukogude Liidu maletaja, rahvusvaheline suurmeister (1950).

Löwenfischist sai 1910. aastatel Venemaa tugevamaid maletajaid. 1920. aastal Moskvas toimunud üleliidulisel maleolümpiaadil tuli ta kolmandaks (võitis Aleksandr Alehhin). NSV Liidu meistrivõistlustel 1923.ja 1925. aastal sai ta teise koha. Aastavahetusel 1934/1935 toimunud meistrivõistlustel, kus kaks eelmist meistrivõistlust võitnud Mihhail Botvinnik osa ei võtnud, jagas ta koos Ilja Rabinovitšiga esikohta.

Mais 1937 tuli Löwenfisch teist korda NSV Liidu meistriks. Botvinnik, kes vahepeal oli võitnud tugevakoosseisulise rahvusvahelise turniiri Moskvas (1935), oli seotud kandidaadiväitekirja kaitsmisega ja meistrivõistlustel ei osalenud. NSV Liidu malejuht Nikolai Krõlenko organiseeris veel samal aastal Löwenfischi-Botvinniku matši, et selgitada välja NSV Liidu malemeister. Kuna matš lõppes viigilise tulemusega 6½:6½, siis jäi meistritiitel Löwenfischile. Kolmanda maletajana sai ta 1937. aastal NSV Liidu suurmeistri nimetuse.

Löwenfisch taotles, et teda saadetaks Nõukogude Liitu esindama novembris 1938 Hollandis toimunud AVRO suurturniirile, kuid juhtkond otsustas saata Botvinniku.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale, teiste seas ka Löwenfischile.


Boriss Verlinski

Boriss Markovitš Verlinski (vene keeles Борис Маркович Верлинский; ukraina keeles Борис Маркович Верлінський Borõss Markovõtš Verlinskõi; 8. jaanuar (vkj 27. detsember 1887) 1888 Bahmut – 30. oktoober 1950 Moskva) oli Nõukogude Liidu maletaja, rahvusvaheline meister (1950).

Verlinski hakkas malet mängima 13-aastaselt Odessas. Pärast esimest maailmasõda kolis Moskvasse. 1925. aastal tuli ta NSV Liidu meistrivõistlustel neljandaks ja pääses samal aastal Moskvas peetud esimesele sõjaeelsele rahvusvahelisele turniirile Nõukogude Liidus, kus sai 12. koha. Turniiri käigus võitis ta partii valitseva maailmameistri José Raúl Capablancaga.

1928. aastal tuli Verlinski Moskva ja 1929. aastal Ukraina NSV meistriks. Septembris 1929 tuli ta Odessas NSV Liidu malemeistriks. Selle saavutuse eest anti talle 1929. aastal NSV Liidu suurmeistri nimetus, kuid 1931. aastal suurmeistri nimetus Nõukogude Liidus kaotati (taastati 1935).

Järgmistel NSV Liidu esivõistlustel jagas Verlinski 1931. aastal 3.–6. kohta ja 1933. aastal 12.–13. kohta.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri ja rahvusvahelise meistri nimetuse. Verlinski oli ainus 12 NSV Liidu suurmeistrist, kes FIDE-lt suurmeistri nimetust ei saanud, küll aga anti talle veel samal aastal rahvusvahelise meistri nimetus.


Jürgen Trabant

Jürgen Trabant (sündinud 25. oktoobril 1942 Frankfurdis) on saksa keeleteadlane ja semiootik.

Ta on õppinud romanistikat, germanistikat ja filosoofiat Frankfurdis, Tübingenis ja Pariisis. Ta kaitses väitekirja Tübingeni Ülikoolis 1969. aastal ning töötas 1980. aastast keeleteaduse professorina romaani filoloogia instituudis Berliini Vabas Ülikoolis.

Ta on avaldanud ülevaateid semiootikast, ta uurimisvaldkonda on kuulunud Giambattista Vico ja Wilhelm Humboldti tööd. Muuhulgas on ta tõlkinud Umberto Eco semiootikaraamatu saksa keelde.

Koos Ernest W. B. Hess-Lüttichi ja Achim Eschbachiga andis ta välja kirjastuse Verlag Gunter Narr kaudu rahvusvahelist semiootikaajakirja Kodikas/Code.

2019. aasta 17.–19. novembril külastas ta Tartut ja pidas Tartu Ülikoolis mitu loengut.


Araabia Ühendemiraatide majandus

Araabia Ühendemiraatide majandus (või AÜE majandus) on Lähis-Idas (pärast Saudi Araabiat) suuruselt teine majandus, sisemajanduse koguprodukt (SKT) oli 2018. aastal 414 miljardit USA dollarit (1,52 triljonit AED).

AÜE on oma majandust edukalt mitmekesistanud, eriti Dubais, kuid sõltub endiselt suuresti nafta ja maagaasi tuludest, millel on endiselt majanduses keskne roll, eriti Abu Dhabis. Enam kui 85% AÜE majandusest põhines 2009. aasta naftaekspordil. Kui Abu Dhabi ja teised AÜE emiraadid on mitmekesistamise lähenemises püsinud suhteliselt konservatiivsed, siis Dubai, kus on palju väiksemad naftavarud, oli mitmekesistamispoliitikas julgem. 2011. aastal moodustas naftaeksport AÜE riigieelarvest 77%.

Turism on AÜE üks suuremaid tuluallikaid, mis ei ole nafta, kusjuures mõned maailma luksuslikumad hotellid asuvad AÜE-s. Mahukas ehitusbuum, laienev tootmisbaas ja edukas teenustesektor aitavad AÜE-l oma majandust mitmekesistada. Üleriigiliselt on praegu aktiivsed ehitusprojektid väärt ligikaudu 350 miljardit dollarit.

AÜE on Maailma Kaubandusorganisatsiooni ja OPECi liige.


Achim Eschbach

Achim Eschbach (20. oktoober 1948 Eschweiler – 20. jaanuar 2021) oli saksa semiootik.

Ta töötas kommunikatsiooniteaduste professorina (aastani 2015) Duisburgi-Esseni ülikoolis, Essenis.

Ta tegeles semiootika ajalooga ning Karl Bühleri ja Charles Sanders Peircei töödega.

Ta koostas ulatusliku semiootika bibliograafia.

Koos Ernest W. B. Hess-Lüttichi ja Jürgen Trabantiga andis ta välja kirjastuse Verlag Gunter Narr kaudu rahvusvahelist semiootikaajakirja Kodikas/Code.


Meistriliiga 2019

Meistriliiga 2019 (ametlikult sponsornimega Premium liiga 2019) oli Eesti jalgpalli kõrgeima liiga 29. hooaeg selle taasasutamisest 1992. aastal.

Hooaeg algas 8. märtsil 2019 ning lõppes 9. novembril 2019. Tiitlikaitsja oli Nõmme Kalju. Tallinna FC Flora tuli 12. korda meistriliiga meistriks.


Riis (toiduaine)

Riis on samanimelise taime terad. See on maailma rahvastiku suurima osa peamine toitaine, kuigi tootmise mahult oli see 2017. aastal kolmandal kohal maisi ja nisu järel.


Tera

Tera on teravilija vili, kaunvilja seeme, mõnikord ka teiste taimede seeme.

Terasid kasutatakse toiduks nii täisteraputrade, suppide ja erinevate roogade valmistamisel kui ka jahu, tangute ja helbete kujul.


Ringkond (Pariis)

Pariisi linn on jaotatud 20 arrondissements municipaux, haldusringkonnaks (arrondissement [aʁɔ̃dismɑ̃]). Neid ei tohi segi ajada departemangude ringkondadega, mis on 100 Prantsuse departemangu alljaotused. Sõna arrondissement Pariisis kasutatuna viitab peaaegu alati allpool loetletud linnaringkonnale. Ringkonna numbrile viitavad enamiku Pariisi sihtnumbrite kaks viimast numbrit (75001 kuni 75020).


Aix-en-Pévèle

Aix-en-Pévèle [ɛks ɑ̃ pevɛl] (enne 2018. aastat Aix) on vald Põhja-Prantsusmaal Nordi departemangus Orchies' kantonis.

See on 20 km Lille'ist kagus.


Tera (töörist)

Tera on mitmete tööriistade (noa, kääride, kirve, labida, vikati, adra, kõpla, höövli, oherdi jne) või külmrelva (luta, liimeistri, matšeete, pistoda, mõõga jt lõikav põhiosa. Samuti nimetatakse teraks nende lõikeserva või teravat otsa.


Vladõslav Buhharjev

Vladõslav Buhharjev (ukraina keeles Бухарєв Владислав Вікторович; sündinud 14. märtsil 1969 Sumõ oblastis) on Ukraina poliitik ja riigiametnik.


Kanaši keel

Kanaši keel on Hiina-Tiibeti keelkonna Tiibeti-Birma keelte hulka kuuluv keel, mida emakeelena räägivad kanašid Indias Himachal Pradeshi osariigis.

Kanaši keel on ohustatud. Seda rääkis 2002. aastal umbes 1400 inimest.


Nisujahu

Nisujahu on nisu jahvatamisel saadud toiduaine, mida kasutatakse pagaritoodete (leiva, saia, sepiku jne) ja pasta tegemiseks, pelmeenide tootmiseks, pudru valmistamiseks, kastmete paksendamiseks jne.


Riisijahu

Riisijahu on riisi jahvatamisel saadud jahu, mida kasutatakse pagaritoodete (leiva) valmistamiseks, jahutatud või külmitatud toitainete paksendamiseks ja lintnuudli tegemiseks. Sageli kasutatakse seda Kagu-Aasia riikide (Jaapani, Korea, Tai, Vietnami, India) rahvustoidu valmistamiseks.


Rukkijahu

Rukkijahu on rukki jahvatamisel saadud toiduaine, mida kasutatakse pagaritoodete (leiva, sepiku jne) ja Karjala pirukate tegemiseks jne.


Pühakiri

Pühakiri ehk kaanon või kanooniline tekst, ka lihtsalt "kiri" (viidates "kirjakohale", "kirjatundjale" vmt), on pühaks peetavate tekstide kogumik, mida säilitatakse muutumatul kujul. Laiemas mõttes võib see tähendada ka muutumatult edasi antavat suulist pärimust.


Ostrów Wielkopolski

Ostrów Wielkopolski (varem Ostrów, saksa Ostrowo) on linn Poolas Suur-Poola vojevoodkonnas, Ostrów Wielkopolski maakonna halduskeskus. Ostrów Wielkopolski asub Kaliszist umbes 22 km edelas.

Küla on esmamainitud 13. sajandil, linnaõigused sai enne 1404. aastat. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1919. aastal läks linn Poola koosseisu tagasi.


Kalmaru talu kalmistu

Kalmaru talu kalmistu on kalmistu Vändra kihelkonnas Pärnumaal, praeguse haldusjaotuse järgi Kalmaru külas Põhja-Pärnumaa vallas Pärnu maakonnas.

Kalmistu rajas arst Erwin Benno Jürgens oma isa Magnus Jürgensi (1842–1905) rajatud Kalmaru 43 talu maadele. Kalmistu pindala oli 0,18 hektarit, kalmistule on praegu teadaolevalt maetud 3 inimest.


Siedlce

Siedlce on maakonnaõigustega linn Poolas Masoovia vojevoodkonnas, Siedlce maakonna halduskeskus. Siedlce asub Varssavist umbes 87 km idas.

Siedlce sai linnaõigused 1547. aastal. Kolmanda Poola jagamise tagajärjel läks linn 1795. aastal Habsburgide Austria keisririigi võimu alla. 1809. aastal läks linn Varssavi hertsogiriigi koosseisu. Neljanda Poola jagamise tulemusel läks Siedlce 1815. aastal Venemaa Keisririigiga personaalunioonis olnud Kongressi-Poola koosseisu. Raudteeühenduse sai Siedlce 1866. aastal.


Śrem

Śrem (saksa Schrimm) on linn Poolas Suur-Poola vojevoodkonnas, Śremi maakonna ja Śremi valla halduskeskus. Śrem asub Warta jõe kaldal, Poznańi kesklinnast umbes 37 km lõunas.

Śremi on esmamainitud 1136. aastal, linnaõigused sai 1253. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1885. aastal. 1919. aastal läks Śrem Poola koosseisu tagasi.


Koło

Koło on linn Poolas Suur-Poola vojevoodkonnas, Koło maakonna halduskeskus. Koło asub Warta jõe ääres Łódźist umbes 73 km loodes ja Koninist umbes 27 km idas.

Koło on asutatud 13. sajandil, linnaõigused sai 1362. aastal. Teise Poola jagamise tagajärjel läks linn 1793. aastal Preisi kuningriigi võimu alla. Alates 1807. aastast oli Varssavi hertsogiriigi koosseisus. Neljanda Poola jagamise tulemusel läks Koło 1815. aastal Venemaa Keisririigiga reaalunioonis olnud Poola Kuningriigi (nn. Kongressi-Poola) koosseisu.


Piła

Piła (saksa Schneidemühl) on linn Poolas Suur-Poola vojevoodkonnas, Piła maakonna halduskeskus. Piła asub Gwda jõe ääres, Poznańist umbes 85 km põhjas ja Bydgoszczist 86 km läänes.

Piła ühendati Poola Kuningriigiga 1368. aastal, linnaõigused sai 1513. aastal. Esimese Poola jagamise tulemusel läks linn 1772. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1945. aastal läks linn Poola koosseisu.


Retno Marsudi

Retno Lestari Priansari Marsudi (neiupõlvenimi Retno Lestari Priansari; sündinud 27. novembril 1962 Semarangis) on Indoneesia diplomaat ja poliitik.

1985. aastal lõpetas ta Yogyakartas Gadjah Mada Ülikooli rahvusvaheliste suhete erialal. Alates 1986. aastast töötas ta Indoneesia Välisministeeriumis. 1990–1994 töötas ta Indoneesia saatkonnas Canberras ja 1997–2001 Haagis. 2001–2003 oli ta Indoneesia Välisministeeriumi Ameerika ja Euroopa osakonna juhataja. 2003–2005 oli ta samas Lääne-Euroopa osakonna juhataja. 2005–2008 oli ta Indoneesia saadik Norras ja Islandil. 2008–2012 oli ta välisministeeriumi Ameerika ja Euroopa osakonna juhataja. 2012–2014 oli ta Indoneesia saadik Hollandis.

Alates 27. oktoobrist 2014 on Retno Marsudi Indoneesia välisminister. Ta on esimene naissoost Indoneesia välisminister.


Maisijahu

Maisijahu on maisi jahvatamisel saadud toiduaine, mida kasutatakse pagaritoodete tegemiseks, pudru valmistamiseks jne.


Kaerajahu

Kaerajahu on kaera jahvatamisel saadud toiduaine. Kuna see jahu ei sobi hästi küpsetamiseks, siis kasutatakse seda lisandina pagaritoodete (nt kaeraküpsiste) tootmisel.


Lasse Lehtinen

Lasse Antero Lehtinen (sündinud 23. jaanuaril 1947 Kotkas) on Soome poliitik, ajakirjanik ja kirjanik; 2004–2009 Euroopa Parlamendi liige.

Ta lõpetas aastal 1965 Kuopios lütseumi. Seejärel asus ta õppima Helsingisse ja valmistus aastal 1977 filosoofia kandidaadiks, lõputöö tegi ta Stockholmi Ülikoolis. Aastal 2002 kaitses ta Oulu Ülikoolis poliitika ajaloos väitekirja "Aatosta jaloa ja alhaista mieltä. SDP:n ja Urho Kekkosen suhteet 1944–1981" ning sai filosoofia doktori kraadi.


Johannes Unt

Johannes Alfred Unt (27. august 1907 Bogorodsk, Venemaa keisririik – 24. august 1977 Los Angeles Ameerika Ühendriigid) oli Eesti ja Saksa sõjaväelane (kapten).

Ta lõpetas 1925. aastal Viljandi Maagümnaasiumi.


Herned

Herned on hariliku herne (Pisum sativum) ja teiste herne perekonda kuuluvate liikide viljad.

Herneid näksitakse toorelt või kasutatakse suppide, salatite ja teiste roogade valmistamiseks. Selleks herned kuivatatakse või neist toodetakse konserveeritud herneid. Samuti võib herneid sügavkülmutada.


Kasside diabeet

Kasside diabeet (suhkurtõbi; ladina keeles diabetes melliteus) on krooniline kasside haigus, mis on põhjustatud ebapiisavast insuliinireaktsiooni vastusest või insuliiniresistentsusest, mis viib püsivalt kõrgele glükoosi kontsentratsiooni veres. Kasside diabeet sarnaneb inimeste teist tüüpi diabeediga. Kasside diabeedi päritolu ei ole põhjalikult uuritud, aga arvatakse, et seda võivad põhjustada nii geneetilised eeldused kui ka keskkonnategurid.


Loomade veregrupid

Looma veregruppi ehk pärilikku veretüüpi määratakse kindlaks erütrotsüütides olevate antigeenide olemasolu või puudumise järgi. Inimese ABO veregrupisüsteemi antigeene leidub inimahvidel ja Vana Maailma ahvidel. Teiste loomade veri võib mõnikord aglutineeruda inimese veregrupi reagentidega, kuid loomade veregruppide antigeenide struktuur ei ole alati identne inimeste omadega. Seetõttu kasutatakse nende klassifitseerimisel teistsuguseid vere määramise süsteeme.


Pniewy

Pniewy (saksa Pinne) on linn Poolas Suur-Poola vojevoodkonnas Szamotuły maakonnas, Pniewy valla halduskeskus. Pniewy asub Poznańist umbes 47 km lääneloodes.

Pniewyt on esmamainitud 1256. aastal, linnaõigused sai 1394. aastal. Teise Poola jagamise tagajärjel läks linn 1793. aastal Preisi kuningriigi võimu alla. Tagasi Poolale läks Pniewy 1919. aastal.


Tribolonotus gracilis

Tribolonotus gracilis (inglise keeles red-eyed crocodile skink), tuntud ka kui punasilm-kiiverskink, on Uus-Guinea endeemne sisalikuliik.


2012. aasta ujumise Euroopa meistrivõistlused

2012. aasta ujumise Euroopa meistrivõistlused toimusid 21.–27. maini Ungaris Debrecenis. 31. korda toimunud Euroopa meistrivõistlused ujumises korraldas Euroopa Ujumisliit (LEN). Pärast pealinnas Budapestis peetud varasemaid Euroopa meistrivõistlusi 1926., 1958., 2006. ja 2010. aastal olid need Ungaris juba viiendat korda. Samal ajal oli see riigi viies suurem ujumisvõistlus seitsme aasta jooksul.

Algselt pidid Euroopa meistrivõistlused toimuma Antwerpenis Belgias. 2012. aasta veebruari keskel selgusid aga Belgia korraldajate rahalised probleemid ja otsustati ujumisvõistluste üleviimine Debreceni. Ungari korraldajad olid varem kinnitanud, et austavad meistrivõistluste toimumise algset kuupäeva. Samuti otsustati Antwerpenis toimuma pidanud vettehüppe võistlused pidada 15.–21. maini iseseisvate meistrivõistlustena Eindhovenis Hollandis, kus toimusid ka kujundujumise Euroopa meistrivõistlused (23.–27. mai). Avaveeujumise Euroopa meistrivõistlused anti juba 2011. aasta detsembris Itaalia linnale Piombinole, kes korraldas need septembris.

Euroopa ujumise meistrivõistlused langesid treeningumahuka ettevalmistuse perioodil hooaja tipphetkeks, Londoni suveolümpiamängudeks (28. juuli kuni 4. august). Paljudele osalejatele oli see ka viimane võimalus mängudele kvalifitseeruda. Ehkki Euroopa Ujumisliit oli varem teatanud rekordilisest arvust 570 ujujat 44-st LEN-i 51 riigist, ei osalenud mõned soositud sportlased. Nende hulka kuulusid näiteks hollandlane Ranomi Kromowidjojo (kolmekordne medali võitja 2011. aasta ujumise maailmameistrivõistlustel) ja prantslane Yannick Agnel (2010. aasta Euroopa meister 400 meetri vabaujumises).

Võistluste avamisel meenutati filmi Norra ujujale Alexander Dale Oenile. Maailma ja kahekordne Euroopa meister 100 meetri rinnuliujumises suri 30. aprillil 2012 USA-s treeningulaagris ja tähistas 21. mail, Euroopa ujumise meistrivõistluste avamisel oma 27. sünnipäeva. Norra osalejad austasid teda sellega, et kandsid initsiaalidega (A.D.O.) musti ujumismütse.

Edukaim sportlane oli Ungari liblik- ja kompleksujumise spetsialist László Cseh (3 kuld-, 1 hõbe- ja 2 pronksmedalit). Kolm kuldmedalit võitsid veel kolm ujujat, ungarlane Katinka Hosszú (3 kuld- ja üks hõbemedal) ning sakslased Britta Steffen (3 kuld- ja üks hõbemedal) ja Paul Biedermann.


Tofanma keel

Tofanma keel on paapua keel, mida räägivad tofanmad Indoneesias Uus-Guinea saarel Nawa jõe ääres paaris külas.

Kõnelejate arv on umbes 250.


Piombino

Piombino on linn Itaalias Livorno provintsis. See asub Liguuria mere ja Türreeni mere piiril, Elba saare ees ja Maremma põhjaküljel. Elanike arv on 33 855 (31. detsembri 2017 seisuga).

Kesklinn on tervikliku ansamblina säilinud kesklinna koos ajalooliste elementidega keskajast tänapäevani peaaegu täielikult. Mitmed kindlustuselemendid, näiteks linnavärav koos barbikaaniga, on osaliselt hästi säilinud. Eemalt vaadates jätab Piombino tänapäevase mulje, kuna seal asub suur osa tööstusharusid. Eelkõige on vaates eriti mugavalt asuv sadam mere ääres. Lucchini rauatehas koos koksitehasega, kaks kõrgahju (millest ainult üks on aktiivne), Oxygenstahlwerk ja erinevad valtsimistehased domineerivad.

Piompinol on iidne ajalooline keskus, mis pärineb ajast, mil see oli etruskide sadam, Populonia ümbruses. Keskajal oli see hoopis Pisa Vabariigi oluline sadam.


Korrus

Korrus on hoone osa, mille moodustavad ühel rõhttasandil paiknevad ruumid.

Maapinnaga samal tasandil asuvat korrust nimetatakse eesti keeles esimeseks korruseks, kõrguselt järgmist teiseks korruseks jne. Teistes keeltes ja maades võidakse korruseid nummerdata teisiti, nt maapinnakorrust nimetada nullkorruseks ning kõrguselt järgmist esimeseks korruseks jne.


Jäävhambad

Jäävhambad on püsivad hambad, mis jäävad piimahammaste asemele pärast vahetumist.

Jäävhambad jäävad terveks eluks pärast hammaste vahetumist ja ei kasva enam asemele ehk kui jäävhammas kaotatakse, ei kasva midagi enam asemele.

Jäävhambad on tavaliselt tugevamad piimahammasdest, kuna need peavad kestma terve elu pärast piimahambaid.


Nils Mattias Steinberg

Nils Mattias Steinberg (sündinud 4. novembril 1994) on eesti näitleja.

Ta lõpetas 2014. aastal Vanalinna Hariduskolleegiumi ja 2018. aastal Eesti Muusika- ja Teatriakadeemia lavakunstikooli 28. lennu. Töötab alates 2018. aasta sügisest Pärnu Endla teatris näitlejana.


Vladimirs Petrovs

Vladimirs Petrovs (vene keeles Владимир Петров Vladimir Petrov; 27. september (vkj 17. juuli) 1908 Riia – 26. august 1943 Kotlas) oli vene päritolu Läti maletaja.

Petrovs oli neljakordne Läti malemeister (1930/1931, 1935, 1937, 1938/1939). Ta esines edukalt 1930. aastatel rahvusvahelistel maleturniiridel. Parima tulemuse saavutas ta 1937. aastal Ķemeris peetud turniiril, kus jagas esikohta Salo Flohri ja Samuel Reshevskyga (edestades seejuures Aleksandr Alehhinit ja Paul Kerest, Savielly Tartakowerit, Reuben Fine'i ja Gideon Ståhlbergi). Märtsis 1939 Ķemeri teisel rahvusvahelisel turniiril jäi Petrovs kaheksandaks.

Ta mängis Läti võistkonna koosseisus seitsmel maleolümpial (1928–1939; esimesel laual alates 1935. aastast). 1939. aastal maleolümpial Buenos Aireses sai Läti seitsmenda koha.

Pärast Läti Vabariigi okupeerimist juunis 1940 sai Petrovs Nõukogude kodakondsuse ja NSV Liidu meistersportlase nimetuse. Läti esimaletajana sai ta võimaluse mängida septembris 1940 Moskvas NSV Liidu meistrivõistluste finaalturniiril, kus ta jäi 20 osavõtja seas kümnendaks.

Pärast sõja algust mobiliseeriti ta Punaarmeesse. Ta teenis 201. Läti Laskurdiviisi staabis. Hiljem saadeti ta Moskvasse, kus töötas TASS-is. Petrovs arreteeriti 31. augustil 1942 kaebuse põhjal ja mõisteti kümneks aastaks sunnitöölaagrisse. Ta suri 26. augustil 1943 GULAG-is Kotlase lähedal. Rehabiliteeriti 1989. aastal.


Efim Bogoljubow

Efim Bogoljubow (vene keeles Ефим Дмитриевич Боголюбов Jefim Dmitrijevitš Bogoljubov; 26. aprill (vkj 14. aprill) 1889 Stanislavtšiki, Kiievi kubermang – 18. juuni 1952 Triberg im Schwarzwald) oli vene päritolu Saksamaa maletaja, rahvusvaheline suurmeister (1951).

Bogoljubow mängis 1914. aasta suvel rahvusvahelisel maleturniiril Mannheimis, kui algas esimene maailmasõda. Ta interneeriti Saksa võimude poolt koos teiste Venemaa maletajatega. Kui ta hiljem vabaks lasti, jäi ta Saksamaale elama ja võttis seal naise. Kodumaaga sidet ta ei katkestanud, pealegi oli tal Nõukogude kodakondsus. Aastatel 1924–1926 osales ta Nõukogude Liidus korraldatud malevõistlustel. Ta tuli kahel korral NSV Liidu malemeistriks (1924, 1925).

Ta võitis 1925. aastal esimese Nõukogude Liidus korraldatud rahvusvahelise turniiri, edestades sel turniiril tuntud maletajaid Emanuel Laskerit, José Raúl Capablancat, Savielly Tartakowerit, Richard Rétit, Akiba Rubinsteini, Rudolf Spielmanni, Grigori Löwenfischi ja Friedrich Sämischit.

Kui 1926. aastal Itaalia võimud ei lasknud Bogoljubowit maleturniirile Itaaliasse põhjusel, et tal oli Nõukogude kodakondsus, loobus ta sellest. Ta sai 1927. aastal Saksamaa kodakondsuse. Edaspidi esindas ta rahvusvahelistel malevõistlustel Saksamaad.

Ta mängis valitseva maailmameistri Aleksandr Alehhiniga kaks tiitlimatši, 1929. ja 1934. aastal, kuid mõlemad matšid ta kaotas.

Septembris 1941 mängis Bogoljubow turniiril Münchenis, kus sai neljanda koha. Aasta hiljem Münchenis peetud turniiril jagas ta Aleksandr Alehhini ja Paul Kerese järel 3.–5. kohta.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale. Bogoljubowit nende sekka ei arvatud. Alles järgmisel aastal pidas FIDE võimalikuks anda talle suurmeistri nimetus.

1951. aastal mängis Bogoljubow maailmameistrivõistluste tsooniturniiril Bad Pyrmontis, kus sai seitsmenda koha ja tsoonidevahelisele turniirile ei pääsenud.


Oasupp

Oasupp on ubadest valmistatud supp, mis kuulub eesti rahvustoitude hulka.

Suitsulihaga oasupi koostiosad on kuivatatud põldoad, praadimiseks või või õli, porgand, sibul, odrakruup, suitsuribi või suitsutatud seakoot, sool ja must pipar, loorberilehed ja vesi.


Issaak Boleslavski

Issaak Jefremovitš Boleslavski (vene keeles Исаак Ефремович Болеславский; ukraina keeles Ісаак Єфремович Болеславський Issaak Jefremovõtš Boleslavskõi; valgevene keeles Ісак Баляслаўскі Isak Baliaslaŭski; 9. juuni 1919 Zolotonoša, Poltava kubermang – 15. veebruar 1977 Minsk) oli Nõukogude Liidu maletaja ja maletreener, rahvusvaheline suurmeister (1950).

Boleslavski tuli kolmel aastal järjest Ukraina NSV malemeistriks (1938–1940). NSV Liidu meistrivõistlustel septembris 1940 Moskvas jagas ta koos Mihhail Botvinnikuga 5.–6. kohta. Meistrivõistlustel kuue parema sekka jõudnutele korraldati aprillis 1941 neljaringiline matšturniir NSV Liidu absoluutse meistri tiitlile (võitis Botvinnik Paul Kerese ees), kus Boleslavski jäi neljandaks, edestades seejuures suurmeistreid Andor Lilienthali ja Igor Bondarevskit.

Boleslavski täitis NSV Liidu meistrivõistlustel 1944. aastal (sai kolmanda koha) ja 1945. aastal (teine koht) kahel korral suurmeistrinormi ja sai 1945. aastal NSV Liidu suurmeistri nimetuse. Järgmistel esivõistlustel (1947) tuli ta Kerese järel teisele kohale.

Boleslavski mängis 1946. aastal rahvusvahelisel turniiril Groningenis (6.–7. koht). Augustis 1947 jagas ta 4.–6. kohta meistriturniiril Pärnus (võitis Paul Keres) ja detsembris 1947 jagas ta Moskvas Tšigorini mälestusturniiril 3.–4. kohta.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Boleslavski oli üks neist, kes sai selle nimetuse kohe samal aastal.


Saleumxay Kommasith

Saleumxay Kommasith (lao ສະເຫລີມໄຊ ກົມມະສິດ; sündinud 31. oktoobril 1968) on Laose poliitik.

1992. aastal lõpetas ta Venemaa Välisministeeriumi Moskva Riikliku Rahvusvaheliste Suhete Instituudi. Magistrikraadi rahvusvaheliste suhete alal sai ta 1997. aastal Melbourne'is Monashi ülikoolis. Alates 1992. aastast töötas ta Laose Välisministeeriumis. 1998–2000 oli ta Laose Välisministeeriumi Euroopa-Ameerika osakonna Lääne-Euroopa sektori asejuhataja. 2000–2003 töötas ta Laose esinduses Ühinenud Rahvaste Organisatsiooni juures teise sekretärina. 2003–2004 töötas ta Laose Välisministeeriumi rahvusvaheliste organisatsioonide osakonna ÜRO sektori juhatajana. 2004–2007 oli ta Laose Välisministeeriumi rahvusvaheliste organisatsioonide osakonna asejuhataja ja 2007–2011 juhataja. 2011–2012 töötas ta Laose välisministri abina. 2012–2013 oli ta Laose alaline esindaja Ühinenud Rahvaste Organisatsiooni juures. 2014. aasta veebruarist kuni 2016. aasta aprillini oli ta Laose välisministri asetäitja.

Saleumxay Kommasith on Laose Rahvarevolutsioonilise Partei Keskkomitee liige.

Alates 20. aprillist 2016 on ta Laose välisminister.


Koźmin Wielkopolski

Koźmin Wielkopolski (kuni 1996. aasta lõpuni Koźmin; saksa Koschmin) on linn Poolas Suur-Poola vojevoodkonnas Krotoszyni maakonnas, Koźmin Wielkopolski valla halduskeskus. Koźmin Wielkopolski asub Ostrów Wielkopolskist umbes 32 km loodes.

Asulat on esmamainitud 1232. aastal, linnaõigused sai 1283. aastal. 15. sajandil oli Koźmin üks Suur-Poola suuremaid linnu. 16. sajandil Koźmin oluline protestantismi keskus. Poola-Rootsi sõdade järel 17. sajandi teisel poolel linna tähtsus vähenes. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1919. aastal läks linn Poola koosseisu tagasi.


Krzyż Wielkopolski

Krzyż Wielkopolski (kuni 1991. aasta lõpuni Krzyż; saksa Kreuz) on linn Poolas Suur-Poola vojevoodkonnas Czarnkówi maakonnas, Krzyż Wielkopolski valla halduskeskus. Krzyż Wielkopolski asub Poznańist umbes 80 km loodes.

Krzyż Wielkopolski sai linnaõigused 1936. aastal. Kuni 1945. aastani kuulus linn Saksamaa koosseisu. Krzyż Wielkopolski on tähtis raudteesõlm.


Jalamädanik

Jalamädanik (inglise keeles foot rot) ehk nakkav pododermatiit on levinud lammaste, kitsede ja teiste ruminantide seas. Jalamädanik toob kaasa valu haiguskoldes, mis omakorda vähendab looma heaolu, toob kaasa lonkamist, kaalu kaotust, lammastel vähendab villa kasvu ja veistel piima tootlikkust. See on nakkushaigus, mille peamine haigustekitaja on bakter Dichelobacter nodosus (gramnegatiivne anaeroob, mis hukkub peale seitsmendat päeva) nakkuse esinemisel peab siiski olema koostöö ka bakteriga Fusobacterium necrophorum, keda leidub peamiselt looduslikus pinnases ja väljaheites, mis põhjustab varvastevahelist dermatiiti, mis võimaldab D. Nodosuse sissetungi.

Pikaajaline kokkupuude märja karjamaa, väljaheidete ja uriiniga on eelduseks nakatumiseks ja haiguse levimiseks loomade vahel. Haigestumist mõjutavad peamiselt kliima ja õhuniiskus, mis soosivad sõrgadevahelise naha pragunemist, mis loob sissepääsu bakteritele. Selle tõttu on jalamädanik eriti levinud suvel. Samuti mängivad olulist rolli ka looma immuunsüsteem ja nakkusohtliku looma eraldatus. Jalamädanik on kergesti tuvastatav välimuse ja lõhna järgi. Varvastevahelised vigastused või pidevalt jalgupidi niiskes allapanus viibimine on vajalikud patogeeni pääsemiseks looma organismi.

Jalamädanikku iseloomustab sarvestunud koe ja kabja sügavamate osade eraldumine.


Maksa-kakssuulane

Maksa-kakssuulane (Fasciola hepatica), tuntud ka kui maksakaan või maksalutikas, on rohusööjate maksas elav parasiit. Maksakaanidel on enne mäletsejaliste maksa jõudes vaheperemeheks teod. Maksa-kakssuulane kuulub lameusside hõimkonda kahepõlvsete klassi.


Väikeaju hüpoplaasia (loomadel)

Väikeaju hüpoplaasia on neuroloogiline konditisioon, mille puhul väikeaju on normaalsest väiksem või ei ole täielikult välja arenenud. Kasside puhul nimetatakse haigust inglise keeles ka "võdiseva kassi sündroomiks" ("Wobbly Cat Syndrome").


Koerasolge

Koerasolge (Toxascaris leonina) on levinud parasiit peamiselt koertel, kassidel ja rebastel. Koerasolge on päristuumne ümaruss, mis elab peremeesorganismi sees. Vaheperemeesloomadeks on närilised nagu rotid ja hiired. Nakatumine leiab aset kui loom sööb nakatunud närilist. Koerasolge esineb kassidel tihemini kui koertel.

Argentinas Catamarca provintsis kaevati välja koproliit, mis sisaldas koerasolget, mis hinnati 17 002 – 16 573 aasta vanuseks. See viitab faktile, et koerasolge eksisteerib Lõuna-Ameerikas hilisest kiviajast.


Giovanni Pico della Mirandola

Giovanni Pico della Mirandola (; (24. veebruar 1463 Mirandola – 17. november 1494 Firenze) oli renessansiaegse Itaalia filosoof ja humanist. Ta oli neoplatonismi ideede levitaja ja kristliku naturaalmaagia ja kabala traditsiooni looja, millest kujuneb Lääne esoteerika oluline mõjutaja.

1486. aastal kuulutas ta välja disputatsiooni, et väidelda 900 teesi üle, mis käsitlesid religiooni, filosoofia ja maagia küsimusi. Väitluse tarbeks kirjutas ta ka "Kõne inimväärikuse kohta", mida on kutsutud ka "renessanssi manifestiks" ning mis on ka nn "hermeetilise reformatsiooni" üks alustekste. Tema "900 teesi" oli esimene trükitud raamat, mille katoliku kirik kandis keelatud raamatute nimekirja.


Marsilio Ficino

Marsilio Ficino ( 19. oktoober 1433 Figline Valdarno – 1. oktoober 1499 Careggi) oli renessansiaegse Itaalia filosoof, humanist ja astroloog.


Alaska haski

Alaska haski ei ole ühegi kennelliidu poolt tunnistatud tõug, vaid koeratüüp, mis on loodud spetsiaalselt veospordiks. Tema aretuses on tähtsuselt esikohal mitte välimik, vaid tööomadused.

Ainult kõige paremate omadustega koerad lähevad aretusse. Alaska haski on geneetiliselt eristatav teistest tõugudest. Tema aretuses on kasutatud puhtatõulisi koeri nagu siberi husky, alaska malamuut, saksa lühikarvaline linnukoer, vene hurt ja veel teisi tõuge. Iga alaska haski pidaja võib oma koeri aretada enda vajadustele vastavalt ja selle pärast ei saa kindlalt määratleda, milline peaks tüübi esindaja välja nägema.


Kennelköha

Kennelköha ehk nakkav traheobronhiit on koerte ülemiste hingamisteede nakkus, mille peamiseks sümptomiks on kuiv, krooksuv köha.

Kennelköha võivad põhjustada mitmed viirused (adenoviirus tüüp 2, koerte paragripi viirus, koerte koroonaviirus), bakterid (Bordetella bronchiseptica) ja mükoplasmad. Kõige sagedamini on kennelköha põhjustajaks bakter Bordetella bronchiseptica koostoimes mõne muu viirusega.

Kennelköha on väga nakkav. Haigus levib nii otsese kontakti kui ka esemete ja inimeste kaudu. Enamasti satub haigustekitaja looma organismi suu või nina limaskesta kaudu. Peamiselt toimub nakatumine sügistalvisel perioodil koerarohketes paikades (koertenäitused, koertepargid jne). Haiguse peiteaeg võib olla kuni kümme päeva. Selle perioodi jooksul koeral haigustunnuseid ei avaldu, kuid ta on teistele koertele nakkusohtlik.


3. diviisi tagavarapataljon

3. diviisi tagavarapataljon oli Eesti Rahvaväe väeüksus aastatel 1919–1920.

3. diviisi tagavarapataljoni formeerimist alustati 4. aprillil 1919 Pärnus. selleks eraldati 2. diviisi tagavarapataljonist 7. rood ja paigutati Pärnu, ohvitserid määrati Tallinna Vahipataljonist.

Pataljon tegutses kuni 11. maini 1920.


Teekotike

Teekotike on vedelikku läbi laskvast materjalist valmistatud suletud kotike, mille sees on teepuru, teelehed või muude leotisejookide valmistamiseks kasutatavate taimede (purustatud) osad. Kotikese otstarve on teepuru portsjoniteks jaotada ja pakendada. Teekotikesel võib küljes olla niit, mille abil kotike joogist välja tõsta. Teekotikest leotatakse joogi valmistamiseks harilikult kuumas vees.


2014. aasta ujumise Euroopa meistrivõistlused

2014. aasta ujumise Euroopa meistrivõistlused toimusid 13.–24. augustini Saksamaal Berliinis. Need olid 32. korda toimunud Euroopa meistrivõistlused, mille korraldas LEN. Võistlused toimusid ujumises (pikk rada), avaveeujumises, vettehüpetes ja kujundujumises. See oli juba neljas kord, kui Saksamaa korraldas Euroopa meistrivõistlusi ujumises. Varasemad toimusid 1934. aastal Magdeburgis, 1989. aastal Bonnis ja 2002. aastal Berliinis. 1962. aastal toimusid Euroopa meistrivõistlused ka Leipzigis, kuid siis olid need Ida-Saksamaal.

Esmakordselt oli meistrivõistluste kavas kaks uut teatevõistlust, kus võistkond koosnes kahest mehest ja kahest naisest. Need olid 4x100 m vabalt ja 4x100 m kompleksi.

Suurbritannia oli parim kuldmedalite ja medalite koguarvult, mis oli nende kõigi aegade parim etteaste meistrivõistlustel. Lisaks ujus Suurbritannia kaks maailmarekordit; 4 x 100 meetri kompleksujumises segavõistkonnaga Adam Peaty, Jemma Lowe, Chris Walker-Hebborn ja Fran Halsall ning meeste 50 meetri rinnuliujumises Adam Peaty.


Alaušai järv

Alaušai järv on järv Leedus Molėtai rajoonis. Järv asub Balninkai alevist läänes ja kuulub Nemunase vesikonda. Järve kaldad on enamasti kõrged ja seal asuvad põllud ning aasad, loodes ja läänes on kaldad kohati ka soostunud. Järves on üks saar pindalaga 0,15 ha. Väljavooluks on Plaštaka jõkke suubuv oja.

Järve kallastel asuvad lisaks Balninkaile veel Martnonysi, Antalaušiai ja Balandžiai külad.

Järve nimi on tuleneb tõenäoliselt tüvest alėti-, mis tähendab voolamist, tilkumist.


Õhuliin

Õhuliin on seade elektrienergia ülekandmiseks ning jaotamiseks juhtmete kaudu, mis asetsevad vabas õhus ja on kinnitatud isolaatorite ning armatuuri abil mastidele. Maa-ala, mille võtab enda alla õhuliin, nimetatakse liini trassiks.


Irene Käosaar

Irene Käosaar (neiupõlvenimi Irene Elango; sündinud 2. märtsil 1970 Tartus) on eesti haridustegelane, lõimumise ja keelekümbluse edendaja.


Hobuste koolik

Hobuste koolikut määratakse kõhuvaluna ja see on pigem kliiniline sümptom kui diagnoos. Hobuste koolik seisneb seedetrakti ummistuses ning see võib olla hobustele eluohtlik. Enamus koolikuid laheneb kerge ravi või ravita iseenesest, kuid erinevatel andmetel on kooliku suremus 6–18% ning see on hobustel üks peamisi enneaegse surma põhjuseid.

Koolikut võib põhjustada äkiline toiduainete muutus, ebakorrapärane söötmine, hallitanud või ebakvaliteetne söök, veepuudus, liigse teravilja söömine, liiva ja mulla söömine, stress ja soolekeerd. Samuti tekitavad sooltesse ummistusi rohkelt paljunenud parasiidid.


Kasside leukeemia

Kasside leukeemia on immuunsüsteemi kahjustav nakkushaigus, mida põhjustab kasside leukeemia viirus (FeLV - Feline leukemia virus).


Kasside leukeemiaviirus

Kasside leukeemiaviirus (FeLV) on retroviirus, mis nakatab kasse. FeLV kandub edasi nakatunud kassidelt uriini, sülje või nasaalsete sekretsioonide kaudu. Poegadele võib haigus üle kanduda ka emalt. Kui immuunsussüsteem ei suuda viirusest jagu saada, võib viirus viia surmavate haigusteni.


Hua keel

Hua keel on khoisani keel, mis koos põhjakhoisani keeltega moodustab khaa keelkonna (kx'a). Seda kõnelevad huad Botswanas.

Hua keel on tõsiselt ohustatud – 2009. aasta seisuga oskas seda rääkida alla 50 inimese.


David Bronštein

David Ionovitš Bronštein (ka David Bronstein; vene keeles Давид Ионович Бронштейн; ukraina keeles Давид Іонович Бронштейн Davõd Ionovõtš Bronštein; 19. veebruar 1924 Bila Tserkva, Kiievi kubermang – 5. detsember 2006 Minsk) oli juudi päritolu Nõukogude Liidu maletaja ja maleliteraat, rahvusvaheline suurmeister (1950).

Bronštein pääses 20-aastaselt 1944. aastal mängima NSV Liidu meistrivõistluste finaalturniirile, kus jäi 15-ks 17 osavõtja seas. Aasta hiljem tuli ta esivõistlustel kolmandaks ja täitis esimese suurmeistrinormi.

1947. aastal mängis Bronštein Pärnu turniiril, kus jagas 4.–6. kohta. Samal aastal NSV Liidu meistrivõistlustel tuli seitsmendaks, kuid 1948. aastal võistles meistrivõistlustel juba suurmeistri staatuses ja tuli NSV Liidu meistriks (koos Aleksandr Kotoviga). 1949. aastal jagas ta meistrivõistlustel esikohta Vassili Smõsloviga, 1957. aastal jagas 2.–3. kohta Paul Keresega. Esikolmikusse jõudis ta veel kolmel korral: 1958. aastal ja 1961. aastal sai ta kolmanda koha ning aastavahetusel 1964/1965 peetud meistrivõistlustel tuli teiseks.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Bronštein oli üks neist, kes sai selle nimetuse kohe samal aastal.


Facundo Machaín

José Facundo Machaín Recalde (26. november 1845 Asunción – 29. oktoober 1877 Asunción) oli Paraguay president 31. augustist kuni 1. septembrini 1870.


Sepioliit

Sepioliit, ka merevaht (tõlge saksakeelsest sõnast Meerschaum) on valge, helehall või helekollane pehme ja kerge savimineraal. Koostiselt kuulub ta silikaatide hulka - Mg₄Si₆O₁₅(OH)₂·6(H₂O). Kasutatakse iluasjade, samuti piibukahade ja sigaretipitside nikerdamiseks.

Abraham Gottlob Werner nimetas 1788. aastal mineraali merevahuks, kuid 1847. aastal andis Ernst Friedrich Glocker mineraalile nime sepioliit (kreeka keeles σήπιον sepion 'seepialuu' ja λίθος lithos 'kivi'), mis viitab mineraali sarnasusele seepia skeleti poorse materjaliga. Poorsuse ja väikese erikaalu tõttu võib mineraal ujuda vee peal, millele vihjab ta nimetus nii saksa kui prantsuse keeles (écume de mer).

Sepioliiti võib segi ajada teise savimineraali palügorskiidiga. Looduses esineb ta kompaktse massi või mikroskoopiliste nõelakestena.


NSV Liidu suurmeister

NSV Liidu suurmeister (vene keeles Гроссмейстер СССР) oli Nõukogude Liidus males sportlike saavutuste eest tulemuspõhiselt antav kõrgeim nimetus.

NSV Liidu suurmeistri nimetus kehtestati 1927. aastal V Üleliidulisel Malekongressil. Esimene maletaja, kes selle nimetuse sai, oli 1929. aastal NSV Liidu malemeistriks tulnud Boriss Verlinski. 1931. aastal Moskvas toimunud VII Üleliidulisel Malekongressil suurmeistri nimetus kaotati, kuid 1935. aastal võeti suurmeistri nimetus taas kasutusele.


Džemma Skulme

Džemma Lija Skulme (20. september 1925 – 9. november 2019) oli Läti maalikunstnik ja poliitik, Läti kultuurielu üks olulisemaid loojaid Nõukogude ajal.

Džemma Skulme sündis Riias maalikunstniku Otto Skulme (1889–1967) ja skulptor Marta Skulme (1890–1962) peres. Ta õppis maalimist Riias Läti Kunstiakadeemia maaliosakonnas (lõpetas 1949) ja Leningradis Ilja Repini nimelises kunsti, skulptuuri ja arhitektuuri instituudis (Институт живописи, скульптуры и архитектуры им. И. Е. Репина АХ СССР (ИнЖСА), lõpetas 1955). Töötas Daile ja Riiklikus Nukuteatris dekoraatori abina.

Minevikku ja olevikku allegooriliselt kujutava Skulme teosed räägivad läti rahva saatusest, päritolust ja järelkasvust. Kunstniku teoseid iseloomustab monumentaalsus ja ambitsioonikus nii vormi kui ka sisu osas. Ta töötas monumentaalmaali, raamatu- ja plakatikunsti alal, tema teosed põhinevad enamasti õli-, akrüül- ja akvarellitehnikal.

Ta esines isikunäitustega Venemaal, Austrias, Saksamaal, Kanadas ja USA-s.

1956. aastast oli Skulme Läti Kunstnike Liidu liige ja 1982–1992 liidu president. Džemma Skulme oli Läti NSV Ülemnõukogu liige. 1993. aastast oli ta Läti innovatsioonifondi president. 1988. aastal oli ta üks Läti Rahvarinde asutajaid ja 1989. aastal valiti ta Rahvarinde esindajaks NSV Liidu rahvasaadikute kongressil. Pärast Läti iseseisvuse taastamist ta poliitikas enam kaasa ei löönud, kuid 1998. aastal kirjutas ühena paljudest siiski Andris Škele koostatud Läti Rahvapartei asutamise manifestile alla.


Aleksei Salnikov

Aleksei Salnikov (vene keeles Алексей Борисович Сальников; sündinud 7. augustil 1978 Tartus) on Tartus sündinud vene kirjanik.

1984. aastast elas ta algul Sverdlovski oblastis Gornouralskis, seejärel Nižni Tagilis ja 2005. aastast Jekaterinburgis. Ta on lõpetanud kaks kursust põllumajanduse akadeemias ning õppinud ühe semestri Uurali Riiklikus Ülikoolis.

Salnikov debüteeris kirjanduses luuletustega. Teda on avaldatud ajakirjades Literaturnaja Gazeta, Uralskaja Nov, Vozduh, Ural ja almanahhis "Vavilon" ning antoloogias "Kaasaegne uurali poeesia".

Ülevenemaalise tähelepanu sai ta romaaniga "Петровы в гриппе и вокруг него", mis ilmus 2016. aastal ajakirjas Volga ja 2017. aastal raamatuna. Eesti keeles ilmus romaan 2019. aastal sarjas "Punane raamat" Erle Nõmme tõlkes. Aastal 2015 ilmus ajakirjas "Волга" järjejutuna romaan "Отдел". Eesti keeles ilmus romaan 2020. aastal sarjas "Punane raamat" Erle Nõmme tõlkes. Aastal 2021 ilmus Erle Nõmme tõlkes sarjas "Punane raamat" "Petrovid gripi küüsis" (ilmus aastal originaalis aastal 2016 ajakirjas "Волга" ja raamatuna aastal 2017 Moskvas).


Dūriai

Dūriai on järv Leedus Molėtai rajoonis. Järv asub Molėtai linnast kaks kilomeetrit loode pool merepinnast 146,6 meetri kõrgusel ja kuulub Nemunase vesikonda. Järve kaldad on enamasti kõrged ja seal asuvad põllud ning aasad, loodes ja läänes on kaldad kohati ka soostunud. Järves on üks saar pindalaga 0,18 ha. Väljavooluks on Žežiebra oja.

Kaldad on valdavalt madalad ja soostunud, põhjakallas on kõrgem. Kallastel asuvad mitmed metsad, põllud, aasad ja juurviljaaiad. Järve põhja katab madalamas osas liiv, lõunaosas ka turvas. Sügavamas osas katab järve põhja sapropeeliga segunenud aleuriit.

Järve kallastel asuvad Levaniškiai, Antadūrė, Bimbiriai, Pečiuliai, Ažubaliai, Pakubėtiškiai I ja Kampai külad. Ka paiknevad selle kallastel Krivitiškiai ja Kampai linnamäed.

Järve nimi on tuleneb tõenäoliselt tüvest dura, dūra, duras, mis tähendab teslit või raudotsaga vaia.


Täpiksirts

Täpiksirts (Tetrix bipunctata) sihktiivaliste seltsi kuuluv putukaliik.

Eestis arvukas ja levinud liik.


Nõlg

Nõlg on hobuslaste ülemiste hingamisteede ja pea lümfisõlmede bakteriaalne nakkushaigus, mida iseloomustab pea ja kurgu limaskestade põletik ning lümfisõlmede suurenemine. Nõlega kaasneb tihti mädane voolus ninast. Haiguse tekitajaks on bakter Streptococcus equi.

Nõlg on väga nakkav haigus. Eriti levinud on see võõrutatud varssade ja noorte hobuste seas, aga nakatuda võivad igas vanuses hobused. Umbes 75%-l hobustest kujuneb pärast haiguse läbipõdemist püsiv immuunsus.


2. diviisi tagavarapataljon

2. diviisi tagavarapataljon oli Eesti Rahvaväe väeüksus aastatel 1919–1920, Puiestee tänava kasarmutes.

2. diviisi tagavarapataljoni formeerimist alustati 29. detsembril 1918 Haapsalus, 15. veebruaril 1919 paigutati pataljon Haapsalust Tartusse ja allutati 2. diviisi ülemale.

Pataljon tegutses kuni 20. maini 1920.


56 Leonard Street

56 Leonard Street on 250,2 meetri kõrgune pilvelõhkuja, mis asub Lower Manhattani naabruskonnas TriBeCa. 60-korruseline hüpermodernne ehitis on üks maailma kõrgemaid tornelamuid.


Lada Golf

LADA Golf (vene keeles Лада Гольф) on golfiautoperekond, mida on lastud välja vaid üksikutes eksemplarides. Lada Golf 1002 oli kahekohaline ning kaubaplatvormiga ja Lada Golf 1004 neljakohaline, mis loodi VAZ-i kontsernis Togliatti linnas Venemaal aastatel 1999-2001.

1999. aastal töötas autotehas AvtoVAZ Nababino külas (Moskva provintsis) asuva golfiklubi tellimusel golfiauto loomist ja kuni 2000. aastani loodi kahte tüüpi autosid: Lada Golf 1002 (kahekohaline, kaubaplatvormiga) ja Lada Golf 1004 (neljakohaline). Peaprojekteerijaks oli Vladimir Pleksanov, peaehitaja - Sergei Ivlev. Mõlemad autod oli esiveolised, mis kasutasid 25 kW (34 hj) PT-125 (vene keeles ПТ-125) elektrimootorit ja 120 Ah mahutavusega pliiakut, mis võimaldas sõita kuni 40 km kaugusele.


Tubuai keel

Tubuai keel on Prantsuse Polüneesias Australi saartel ja Seltsisaartel räägitav keel, mis kuulub polüneesia keelte tahiti rühma.

Keele kõnelejaid on umbes 8000. Eristatakse nelja murret.

Tubuai keel sarnaneb tahiti keelega.


Hanna Kosonen

Hanna Kosonen (sündinud 27. veebruaril 1976 Savonlinnas) on Soome poliitik ja endine suusaorienteeruja, Soome Keskerakonna liige. Ta on 2015. aastast Eduskunna liige. 9. augustist 2019 oli ta Soome teadus- ja kultuuriminister.


Mireia Belmonte

Mireia Belmonte García (sündinud 10. novembril 1990 Badalonas) on Hispaania ujuja. Ta on olümpiavõitja, maailmameister ja Euroopa meister. Ta on esimene naisolümpiavõitja Hispaania ujumise ajaloos ja teda peetakse kõigi aegade suurimaks Hispaania ujujaks.

2016. aasta olümpiamängudel Rio de Janeiros tuli ta olümpiavõitjaks 200 meetri liblikujumises (2.04,85) ja võitis pronksmedali 400 meetri kompleksujumises. Varem osales ta 2008. aasta Pekingi olümpiamängudel, kus debüteeris 17-aastaselt, ja 2012. aastal Londonis, kus võitis kaks hõbemedalit 200 meetri liblikujumises ajaga 2.05,25 ja 800 meetri vabaujumises ajaga 8.18,76, parandades Hispaania rekordit nelja sekundi võrra.

Mireia vanemad José Belmonte (Freila, Granada) ja Paqui García (Huelma, Jaén) kolisid Katalooniasse ja pere on alati elanud Badalonas La Saludi kvartalis Barcelona provintsis.

Arst soovitas tal ujumisega tegelema hakata juba siis, kui tüdruk oli viieaastane. Club Natación Badalona (katalaani keeles) oli esimene ujumisklubi, kus ta hakkas treenima. 2003. aastal omandas ta Federación Catalana de Nataciónilt (katalaani keeles) stipendiumi, et treenida San Cugat del Vallés'is Centro de Alto Rendimiento (CAR) kõrgtehnoloogiakeskuses. Tema treener oli Jordi Murio. Hiljem jätkas ta treenimist CAR-is oma uue treeneri Carles Subiranaga. 2009. aastal lahkus ta CAR-i koolituselt ja siirdus klubisse Natación Sabadell Michael Piperi ja hiljem Fred Vernouxi juurde.

2006. aastal FINA noorte maailmameistrivõistlustel tuli ta juunioride maailmameistriks 400 meetri vabaujumises ja 400 meetri kompleksujumises ning juunioride Euroopa meistriks 200 meetri vabaujumises ja 400 meetri kompleksujumises.

Järgmisel aastal Carles Subirana juures treenides saavutas ta 2007. aasta ujumise lühiraja Euroopa meistrivõistlustel 400 meetri kompleksujumises 2. koha ajaga 4.31,06, itaallase Alessia Filippi järel. Ta valiti osalema Pekingi 2008. aasta suveolümpiamängudel.

Belmonte võitis 21. märtsil 2008. aastal Hollandis Eindhovenis peetud 2008. aasta Euroopa meistrivõistlustel kuldmedali 200 meetri kompleksujumises, ületades Euroopa meistrivõistluste rekordi ajaga 2.11,16. Rijekas Horvaatias toimusid 2008. aasta ujumise lühiraja Euroopa meistrivõistlused, kus ta võitis kuldmedali 400 m kompleksujumises uue maailmarekordi ajaga 4.25,06. Eelmist rekordit hoidis Ameerika Ühendriikide ujuja Julia Smit ajaga 4.25,87.

2013. aastal peeti maailmameistrivõistlused Barcelonas. Mireia võistles 8 võistluspäeva jooksul 6 võistlusel. 29. juulil võitis ta 200 meetri kompleksujumises pronksmedali. 1. augustil võitis ta hõbemedali 200 meetri liblikas. 4. augustil, meistrivõistluste viimasel päeval, võitis ta oma teise hõbemedali 400 meetri kompleksujumises. 5. augustil austati teda sünnikohas Badalonas, kus teda võtsid vastu sajad fännid ja linnapea Xavier García Albiol institutsioonilisel aktusel.

12. detsembril 2013 Herningis Taanis peetud lühiraja ujumise Euroopa meistrivõistlustel võitis Mireia kuldmedali 200 meetri liblikas, ületades Euroopa rekordit ajaga 2.01,52. Järgmisel päeval võitis ta veel ühe kuldmedali 800 meetri vabaujumine ajaga 8.05,18. Ta alistas selles finaalis kohaliku kangelanna Lotte Friisi.

2014. aasta lühiraja maailmameistrivõistlusetel Dohas võitis Belmonte neli individuaalset kuldmedalit ja ületas kaks maailmarekordit. 3. detsembril võitis ta kaks kuldmedalit 200 meetri liblikas ja 400 meetri kompleksujumises. Ja samal ajal suutis ta oluliselt parandada mõlemal didtantsil maailmarekordit. Ta oli esimene ujuja, kes läbis 200 meetri liblikat alla 2 minuti. Mõlemas ujumises, suure paralleelsusega, pidi ta konkureerima oma peamise rivaali, ungarlase Katinka Hosszúga, kes oli enamikul võistlustel edukam, kuid keda finaalis Mireia suutis kaks korda võita.

2015. aasta maailmameistrivõistlustel pikas basseinis Kaasanis Venemaal ei saanud Mireia osaleda kroonilise õlavigastuse tõttu, mis hoidis teda eemal viis kuud treeningutest. Mireia Belmonte ütles, et tema eesmärk oli 2016. aasta Rio olümpiamängud hästi ette valmistada, ehkki ta oli kuni viimase hetkeni üritanud olla Kaasani maailmameistrivõistlustel.

2016. aasta Rio de Janeiro olümpiamängudel saavutas Mireia Belmonte Hispaania jaoks ajaloolise võidu, võites 10. augustil 200 meetri liblikas kuldmedali, olles ajaga 2.04,85, vaid 0,03 sekundit parem Austraalia ujujast Madeline Grovesist, kes ujus poolfinaalis kiireima aja. Samuti saavutas ta 400 meetri kompleksujumises pronksmedali ja klassifitseerus 11. augustil 800 meetri vabaujumise finaali, kus ta jäi neljandaks Ta oli esimene Hispaania naissuusataja, kes tuli olümpiavõitjaks.


Amélie de Montchalin

Amélie de Montchalin (sündinud 19. juunil 1985 Lyonis) on Prantsusmaa poliitik, ta kuulub erakonda En Marche!.

Ta oli alates 27. märtsist 2019 kuni 6. juulini 2020 Prantsusmaa Euroopa asjade minister.


Õiguskultuur

Õiguskultuur (ingl. legal culture) on riikliku ühisolemise alus. Riiklik õiguskord tekkis ajalooliselt linnriikide turumajanduslikus keskkonnas kohtupretsedentide kirjapanemise tavast ning see on tänapäeva riikide enesekehtestamise meetod. Õiguskorda loovate reeglite kirjapanek seob õiguse rahvaga, mille keeles seadused üles kirjutatakse. Ja see seob omakorda õiguse antud rahva füüsilise ja vaimse kultuuriga ning põhjustab erineva õiguskultuuriga territoriaalriikide fenomeni tekke. Füüsilise kultuuri all peetakse silmas looduslikust keskkonnast ning antud rahva ajaloolistest kogemustest tulenevat tavakultuuri ja rituaalset elukorraldust. Vaimset kultuuri kujundab antud rahva maailmanägemus või religioon ning ühelt põlvkonnalt teisele edasikanduvad inimestevahelised suhted ja sellest tulenevad emotsioonid, mida antud keeles kirjutatud sõnade kannavad.


Dienstag aus Licht

"Dienstag aus Licht" on Karlheinz Stockhauseni ooper. See kuulub suurvormi "Licht", mis koosneb kokku seitsmest ooperist: "Montag aus Licht", "Dienstag aus Licht", "Mittwoch aus Licht", "Donnerstag aus Licht", "Freitag aus Licht", "Samstag aus Licht" ja "Sonntag aus Licht". "Dienstag aus Licht" koosneb kahest osast ja algab eelmänguga "Dienstags-Gruß". Ooperi lõpetab teise osa koosseisus olev pala "Synthy-Fou". Esimene osa (Der Jahreslauf) koosneb neljast sektsioonist (Versuchung-Anfeuerung 1-4), mille avab ja lõpetab protsessioon. Teise osa (Invasion-Explosion mit Abshield) avamäng (Signale zur Invasion) kuulub elektroonilistest ja sünteesitud helidest oktofoonilises tehnikas salvestatud partii "Oktophonie", mis kantakse ette koos orkestriga. "Oktophonie" on ettekandele jõudnud ka ilma saateta iseseisva teosena.

Eestis pole "Dienstag aus Licht" teadaolevalt avalikule ettekandele jõudnud.


One Liberty Plaza

One Liberty Plaza on modernne New Yorgis Broadway ääres asuv pilvelõhkuja. Kõrghoone on 226 meetrit kõrge ja sellel on 54 korrust.

Ehitis valmis 1973. aastal.


Bebrusai

Bebrusai on järv Leedus Molėtai rajoonis. Järv asub Molėtai linnast viis kilomeetrit kagus ja kuulub Nemunase vesikonda. Järve kaldad on enamasti madalad ja soostunud, ent idakallas on kõrge (20-25 m). Järve kallastel asuvad mitmed metsad. Järves on kaks saart pindaladega 0,3 ja 0,18 ha. Väljavooluks on Bebrusai jõgi.

Järve kallastel asuvad Bebrusai, Ažuožeriai, Pabebrusė, Kirneilė, Kaulakiai, Jauros II, Ščiūriškiai ja Zamokėliai külad.

Kaldajoone pikkus on 19,25 kilomeetrit. Kaladest elavad järves viidikas, linask, haug, latikas, ahven, rääbis, kiisk, särg, koger, luts, säga ja roosärg.

Järve nimi on tuleneb tüvest bebras, mis tähendab kobrast.


FC Memmingen

FC Memmingen (saksa keeles ametlikult FC Memmingen 07 Verein für Leibesübungen) on jalgpalliklubi Memmingenis. Mängib alates hooajast 2012/13 Regionalliga Bayernis.


Marcelo Ebrard

Marcelo Luis Ebrard Casaubón (sündinud 10. oktoobril 1959 Méxicos) on Mehhiko poliitik, ta oli aastatel 2015–2018 Rahvusliku Taassünni Liikumise erakonna liige. Ta on 1. detsembrist 2018 Mehhiko välisminister.

Ta on sündinud aastal 1959 Méxicos prantsuse emigrantide (pärit Barcelonnette'ist) perekonnas. Ta on saanud El Colegio de Méxicost rahvusvaheliste suhete bakalaureuse kraadi ning spetsialiseerunud avaliku halduse ja planeerimise valdkonnale Prantsusmaal École nationale d'administrationis.


Giedraičiai vald

Giedraičiai vald (leedu keeles Giedraičių seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 175 km². 2011. aasta seisuga elas seal 2034 inimest. Valla keskus on Giedraičiai alev, kus aastal 2011 oli 684 elanikku. Vallamaja asub aadressil Vilniaus g. 26. Vallavanem on Vytautas Valansevičius.

Lisaks küladele on vallas ka mõned huutorid


Galuonis

Galuonis on järv Leedus Molėtai rajoonis. Järv asub Utena rajooni piiril Suginčiaist külast kaksteist kilomeetrit ida pool ja jääb Labanorase regionaalparki. Galuonis kuulub Nemunase vesikonda. Väljavooluks on 30 meetri pikkune Aisetase järve suubuv oja.

Kaldad on valdavalt madalad ja soostunud, enamasti metsased. Järves on seitse saart: Brastasalė 2,89 ha, Vajuonsalė 1,7 ha, Mergasalė 0,64 ha, Kazlinka 0,56 ha, Pašiuka 0,43 ha ja 2 nimetut saarekest (0,04 ha ning 0,02 ha). Kaldajoone pikkus on 13,22 kilomeetrit, koos saartega 16,66 kilomeetrit. Järve kallastel asuvad Pagaluonė, Pagraužė ja Pavajuonise külad. Lõunapoolsem osa on madal ja sügavus ei ületa viit meetrit, põhjaosa on sügavam.

Järve nimi on tuleneb tõenäoliselt selle sügavusest, mida tähistab eesliide gal-.


Selee keel

Selee keel (varem ka bale keel ja santrokofi keel) on peamiselt Ghanas kõneldav kvaa keel, mis kuulub naa-togo rühma.

Selee keelt räägib umbes 6000 inimest.


Ajaloolise Perspektiivi Fond

Ajaloolise Perspektiivi Fond (vene keeles Фонд исторической перспективы; täieliku nimetusega Ajaloolise Perspektiivi Uurimise Fond (Фонд изучения исторической перспективы), lühend APF) on Kremli rahastatav ja juhitav Venemaa ajaloo alane propaganda sihtasutus, mille asutas 2004. aastal Venemaa Riigiduuma liige ajaloodoktor Natalja Narotšnitskaja.

APF-i eesmärkideks on "panustada Venemaa intellektuaalsete, rahaliste ja teaberessursside koondamisse, et taastada Venemaa vaimne ja majanduslik jõud; edendada moraalset taastumist ja ühiskonna ühtsuse tugevdamist, tsiviilõiguse kasvu, võttes arvesse Venemaa rahvuskultuuri iseärasusi; moodustada objektiivne rahvusvaheline inforuum Venemaa ümber". Oma kodulehel sõnastatakse enda missioon: "Ajaloolise perspektiivi fond on 2004. aastal asutatud intellektuaalne keskus, mis on loodud selleks, et tõkestada Venemaa ajaloo võltsimisi ja aidata kujundada positiivne kuvand Venemaast Euroopa ja maailma avaliku arvamuse silmis. Pole saladus, et kaasaegses maailmas on ajalugu riikidevahelise vastasseisu valdkond. Ilma mineviku teadmiste ja mõistmiseta on võimatu edasi liikuda. Ilma ajaloota pole olemas olevikku ega tulevikku. Ajaloolise Perspektiivi Fondi tegevus põhineb rahvuslikult orienteeritud konservatismi põhimõtetel. APF missioon on luua minevikul põhinev olevik, pakkudes seost Venemaa suure ajaloo ja selle suure tuleviku vahel. Fond ei tegele mitte ainult Venemaa ajaloolise pärandi ajakohastamisega, vaid ka Venemaa välis- ja sisepoliitika põhimõtteliselt uute lahenduste väljatöötamisega, mis põhineb vene väärtuste konservatiivsel alusel ja meie ajaloo kogemustel."

2008. aastal korraldas APF Eestis ja Lätis uuringu rahvusvähemuste olukorra kohta, mida viis Eestis läbi Inimõiguste Teabekeskus, keda Eesti Kaitsepolitsei on nimetanud Venemaa mõjuagendiks. Tulemusena ilmus raamat "Lätis ja Eestis rahvusvähemuste õiguste probleemid" vormis, mille venekeelse väljaande esitlus toimus 28. juulil 2009 Moskvas ja ingliskeelse väljaande esitlus 10. detsembril 2009 Brüsselis, Euroopa Parlamendi pressikeskuses. APF on rünnatud ka Läti võime, kes mõistsid inimsusvastastes kuritegudes süüdi endise Nõukogude partisani Vassili Kononovi. Kononovit õigustav raamat "Poliitika versus ajalugu. Partisan Kononovi juhtum" esitlus toimus novembris 2011 Peterburis. APF on rünnanud ka kohtupidamist endise Serbia presidendi Slobodan Miloševići üle – "Paroodia õiglusest. Slobodan Miloševići vastane Haagi kohus" (2010).

2015. aastal pärast Krimmi annekteerimist Venemaa poolt viis APF ellu projekti "Krimm Venemaa ajaloolises mälus". Projekti eesmärgiks oli kujutada Krimmi, kui Venemaa ajaloolist ja orgaanilist osa. Samal aastal algatati projekt "Teine maailmasõda. Faktid ja tõlgendamine", mille eesmärgiks oli seista vastu "Lääne katsetele kasutada ajalugu poliitilistel eesmärkidel, vähendada Venemaa rahvusvahelist mõju, moonutades ajaloolisi fakte, asendades sõja tõelised põhjused ja tulemused".

Venemaa liitlasriikides Valgevenes ja Kasahstanis algatati 2015. aastal projekt "Rahvusriiklik identiteet Euraasia majandusliidu riikides". Projekti eesmärkideks oli tasalülitada nende riikide elanike ajaloolist teadvust Venemaa omaga. APF-i enda sõnul: "Projekti eesmärk on välja töötada viisid ja meetodid Euraasia majandusliidu riikide ajaloomälu revideerimise vastu võitlemiseks, võidelda nende riikide ajaloo revideerimise katsetega, töötada välja soovitused nende riikide rahvaste Venemaa sõbraliku rahvusliku identiteedi tugevdamiseks, vastanduda II maailmasõja tulemuste revideerimisele, võidelda natsismi ülistamise ja tema toetajate vastu."

2020. aasta septembris möödus 75 aastat Teise maailmasõja lõpust. Selle puhul oli APF-il kavas välja anda raamatusari "Правда Победы" ("Tõde võidu kohta").

"See sisaldab raamatuid, mille on kirjutanud Venemaa juhtivad teadlased – ajaloolased, rahvusvaheliste suhete eksperdid, diplomaadid, politoloogid jne. Iga raamat toob esile Teise maailmasõja ajaloo olulised aspektid tänapäevase Venemaa vaatevinklist. Artiklid ja materjalid põhinevad Venemaa ja välisriikide arhiivide dokumentaalsetel allikatel ning on varustatud dokumendilisadega. Sari avatakse tuntud APF raamatute kordustrükiga "Teise maailmasõja tulemus. Kes ja millal sõda alustas" ja "Teise maailmasõja skoor. Idas on äikest"."

APF-i president on Natalja Narotnitškaja ja peadirektor Vladimir Romanov.


Rain Seepõld

Rain Seepõld (sündinud 1. augustil 1989) on eesti ultrajooksja ja rogainija, maailmameister.

2008. aastal lõpetas ta Tallinna 32. Keskkooli. Hiljem on lõpetanud Tallinna Ehituskooli.

2019. aastal Hispaanias Püreneede mäestikus peetud rogaini maailmameistrivõistlustel võitis ta koos Timmo Tammemäega kuldmedali.

Ta oli 2018. aasta suvel kultuuriprogrammi Eesti Vabariik 100 ürituste raames korraldatud ja Guinnessi rekordina kinnitatud 100 x 10 km teatejooksu võistkonna liige.


Eesti lühilugude ajakiri

Eesti lühilugude ajakiri oli Eesti kirjandusajakiri, mis peamiselt avaldas noorte autorite loomingut. Ajakirja andis välja MTÜ Villane Raamat koostöös Eesti Trükimuuseumiga. Avanumber ilmus veebruaris 2014. ELLA peatoimetajaks oli Marianne Lind. Paralleelselt ilmus ka inglise keelne väljaanne JESS: Journal of Estonian Short Stories, milles avaldati Eesti autorite inglise keelset proosat.

ELLA kaasautorid on olnud Mihkel Seeder, Mari Tammar, Piret Saul-Gorodilov, Kaarel Mihk, Raido Alberg, Erki Lind, Lisandra Sirel.


Barclay Tower

Barclay Tower on 178 meetri kõrgune pilvelõhkuja, mis asub Lower Manhattani naabruskonnas TriBeCa, Woolworth Buildingust üle tänava.


33 Thomas Street

33 Thomas Street on 170 meetri kõrgune pilvelõhkuja, mis asub Lower Manhattani naabruskonnas Civic Center. See ilma akendeta ehitis on funktsioonilt telekommunikatsiooni keskus, mis peaks vastu pidama tuumaplahvatusele.


Euroopa juunioride meistrivõistlused males

Euroopa juunioride meistrivõistlused males (inglise keeles European Junior Chess Championship) olid kuni 20-aastaste maletajate Euroopa meistrivõistluste turniir males. Turniiri võitjast sai Euroopa juunioride meister.

Aastatel 1962–1970 korraldati Groningenis igal aastal Niemeyeri turniir alla 20 aasta vanustele maletajatele. Selle võitjat loeti mitteametlikuks Euroopa juunioride meistriks. 1970. aastal muutis Rahvusvaheline Maleliit (FIDE) Groningeni turniiri ametlikuks Euroopa juunioride meistrivõistlusteks. Groningenis peeti neid edasi kuni 1986. aastani, aastatel 1987–1990 toimusid need Arnhemis. Seejärel toimumispaigad vaheldusid. 1998. aastal peeti meistrivõistlused Tallinnas.

1977. aastast hakati naismaletajatele eraldi turniire korraldama.

Viimast korda peeti Euroopa juunioride esivõistlused 2002. aastal Bakuus.

Kuni 18-aastaste maletajate Euroopa meistrivõistlusi korraldatakse alates 1994. aastast.


Meistriliiga 2020

Meistriliiga 2020 (ametlikult sponsornimega Premium liiga 2020) oli Eesti jalgpalli kõrgeima liiga 30. hooaeg selle taasasutamisest 1992. aastal. Hooaeg algas 6. märtsil 2020 ning pidi lõppema 7. novembril 2020. Tiitlikaitsja oli Tallinna FC Flora.

Hooaeg peatati pärast esimest vooru koroonapandeemia tõttu. Liiga jätkus 19. mail 2020. Hooaeg lõppes 6. detsembril, viimane matš Flora ja FCI Levadia vahel jäi mõlema meeskonna COVID-19 juhtumite tõttu ära. Tiitlikaitsja Flora kaitses edukalt oma tiitlit, võites teise tiitli järjest ja kokkuvõttes 13. tiitli.


Karel Opočenský

Karel Opočenský (7. veebruar 1892 Most – 16. november 1975 Praha) oli tšehhi maletaja, malekohtunik ja maleliteraat, rahvusvaheline meister (1950), rahvusvaheline arbiiter (1951).

Opočenský oli kolmekordne Tšehhoslovakkia (1927, 1929, 1938) ja 1944. aasta Böömi- ja Määrimaa Riigiprotektoraadi malemeister. Ta esines Tšehhoslovakkia võistkonna koosseisus kolmel maleolümpial (1931, 1933, 1935). Juulis 1937 mängis ta Pärnu turniiril kus jäi kaheksa osavõtja seas kuuendaks. Augustis 1937 maleolümpial Varssavis (1937), kus Tšehhoslovakkia sai viienda koha, mängis ta teisel laual (esimesel laual esines Salo Flohr). Maleolümpial Buenos Aireses (1939), kus Saksamaa võitis, esines Opočenský viiendaks tulnud Böömi- ja Määrimaa Riigiprotektoraadi võistkonna esimesel laual.

1942. aastal sai ta Prahas peetud turniiril 4.–5. koha (võitsid Aleksandr Alehhin ja Klaus Junge). 1946. aastal mängis ta Londonis toimunud turniiril, kus tuli neljandaks ja Šveitsis Arbonis peetud turniiril, kus jagas Daniel Yanofsky ja Luděk Pachmaniga esikohta.

1950. aastal võttis Rahvusvaheline Maleföderatsioon (FIDE) kasutusele rahvusvahelise meistri nimetuse. Opočenský oli üks neist, kes sai selle nimetuse kohe samal aastal.

Opočenský tegutses ka malekohtunikuna. Ta oli MM-tiitlimatšide (1951, 1954), Helsingi maleolümpia (1952) ja Zürichis toimunud pretendentide turniiri (1953) peakohtunik.


Javits Federal Office Building

Javits Federal Office Building on 179 meetri kõrgune pilvelõhkuja, mis asub Lower Manhattani naabruskonnas Civic Center. 41 korrusega modernses hoones asub näiteks Föderaalse Juurdlusbüroo New Yorgi harukontor.


Drell

Drell ehk drellriie on liitkangas, mis on saadud lõime- ja koepindse toimse või lõime- ja koepindse atlassi ühendamisel. Kanga välimusele on tüüpiline sissekootud võrestik- või triibustikmuster ja kumbagi tüüpi pinnad säilitavad selgesti eristatavana oma siduse. Reeglina on drellriie tugev ja paks, võib olla puuvillane, linane või tehiskiust, ka villane.

Drellriiet võib käsitleda kui väga lihtsa geomeetrilise mustriga damasti.


45 Broad Street

45 Broad Street on 365,8 meetri kõrgune pilvelõhkuja, mis on küll projekteeritud, kuid mitte veel valmis ehitatud Lower Manhattani Financial Districti naabruskonnas. 68-korruselisena on see projekteeritud üheks maailma kõrgemaks tornelamuks.

Hoonet hakati ehitama 2017. aastal, kuid 2020. aasta seisuga on ehitus külmutatud.


220 Central Park South

220 Central Park South on 290,2 meetrine pilvelõhkuja, mis asub USA-s New Yorgis Midtown Manhattanil. Tegu on maailma ühe kõrgeima tornelamuga, sel on 70 korrust.


Habutai

Habutai ehk habotai (jaapani keeles 羽二重 habutae) on labase sidusega kerge, pehme ja libeda pealispinnaga siidkangas, mille valmistamise traditsioon on pärit Jaapanist, kuid mida tehakse tänapäeval ka Hiinas. Traditsiooniliselt kasutati seda kimono voodrite valmistamiseks, kuid tänapäeval kasutatakse habutaikangast igasuguste kergete rõivaste (suvepluusid, pesu jt) õmblemiseks.

Habutaikangas ei tõmbu märjaks saades kokku ja see on hõlpsasti värvitav (kasutatakse siidimaalis).


Businessweek

Bloomberg Businessweek on Ameerika nädalakiri, mida avaldab alates 2009. aastast Bloomberg L.P. BusinessWeek, asutatud aastal 1929. Selle eesmärk on pakkuda teavet ja tõlgendada sündmusi ärimaailmas. Ajakirja peakontor asub New Yorgis. Ajakiri ilmub 50 korda aastas.


SKEMA Business School

SKEMA Business School on Euroopa äriülikool, mille linnakud asuvad Lille'is, Suresnes'is, Sophia Antipolisis, Suzhou Shis, Belo Horizontes ja Kaplinnas.. See asutati 2009. aastal.


Luděk Pachman

Luděk Pachman (saksa keeles Ludek Pachmann; 11. mai 1924 Bělá pod Bezdězem – 6. märts 2003 Passau) oli Tšehhoslovakkia ja Saksamaa maletaja, maleliteraat ja poliitiline aktivist, rahvusvaheline suurmeister (1954).

1943. aastal Prahas toimunud turniiril, mille võitis Aleksandr Alehhin (Paul Keres tuli teiseks) sai Pachman 9. koha. 1946. aastal tuli ta Tšehhoslovakkia malemeistriks. Pachman oli seitsmekordne Tšehhoslovakkia meister (1946, 1953, 1957, 1959, 1961, 1963, 1966) ja mängis Tšehhoslovakkia võistkonna koosseisus kaheksal maleolümpial (1952–1966).

1950. aastal võttis Rahvusvaheline Maleföderatsioon (FIDE) kasutusele suurmeistri ja rahvusvahelise meistri nimetuse. Pachmanile anti 1950. aastal rahvusvahelise meistri nimetus. Suurmeistriks sai ta 30-aastaselt 1954. aastal.

Ta mängis kuuel maailmameistrivõistluste tsoonidevahelisel turniiril (1948, 1952, 1955, 1958, 1964, 1976). Parima tulemuse sai Pachman 1958. aastal Portorožis (21 osavõtjat), kus ta jagas 7–11. kohta (kuus paremat pääses pretendentide turniirile).

Pachman oli Praha kevade aktiivne osaline. Pärast Nõukogude Liidu vägede sissetungi hoiti teda poolteist aastat vangistuses. 1972. aastal lubati tal emigreeruda Lääne-Saksamaale. Pärast seda kui 1976. aastal võeti temalt Tšehhoslovakkia kodakondsus, hakkas ta esindama rahvusvahelistel malevõistlustel Saksamaa Liitvabariiki. 1978. aastal tuli ta Lääne-Saksamaa malemeistriks.

Pärast sametrevolutsiooni külastas Pachman korduvalt Tšehhit.


Gagaat

Gagaat (nimetus on antud Lüükia linna Gagas järgi), ka pigisüsi on fossiilse söe pigimust läikiv poleeritav erim, mida kasutatakse vääriskivina ehetes ja iluasjakeste valmistamiseks, sellest on tehtud helmeid ja nööpe.

Koostiselt on gagaat bituumenist läbi imbunud fossiliseerunud puit, mida leidub pruunsöelt kivisöele ülemineku faasis söelademetest. Gagaati leidub enim Whitby lähedal Inglismaal ja Põhja-Hispaanias Astuurias. Väiksemaid leiukohti on Prantsusmaal, Saksamaal, Tšehhis, Slovakkias, Itaalias, Portugalis, Kanadas ja Ameerika Ühendriikides.

Välimuselt sarnaneb gagaat oonüksi või musta turmaliiniga. Nagu pärl, vääriskorall ja merevaik kuulub gagaat orgaanilise päritoluga ehtekivide hulka.


Jeanine Áñez

Jeanine Áñez Chávez (sündinud 13. augustil 1967 Trinidadis Boliivias) on Boliivia jurist ja poliitik. Ta oli aastatel 2010–2019 Boliivia Senati (Boliivia parlamendi ülemkoja) liige ja asespiiker. Ta oli 12. novembrist 2019 kuni 8. novembrini 2020 Boliivia presidendi kohusetäitja.

Ta oli 22. jaanuarist 2010 kuni 11. novembrini 2019 Boliivia Senati (Boliivia parlamendi ülemkoja) liige; aastal 2019 sai ta Boliivia Senati teiseks asespiikriks.

12. novembril sai ta 2019 Boliivia presidendi kohusetäitjaks.


Velvet

Velvet (inglise laensõna, mis tähendab sametit; keskladina sõnast velvetum < ladina villus 'tokerjas karv') ehk pesusamet on karustusega kangaste hulka kuuluv puuvillane kangas, mille karustus kulgeb pinnal reljeefsete pikitriipudena. Võib olla ühevärviline või trükimustriline.


Frotee

Frotee (prantsuse keeles frotté 'hõõrutud') on aasalise sidusega puuvillkangas, mida iseloomustab mahulisus ja väga hea niiskuse imamise võime. Kangast valmistatakse käterätikuid ja vabaajarõivaid, mis on soojad ega kortsu kergesti.

Froteekangast võib kahjustada kuumas õhus ülekuivamine, mille tõttu niiskuse imamise võime halveneb.


Bad Ischl

Bad Ischl (baieri keeles Bod Ischl) on kuurortlinn Austrias Ülem-Austria liidumaal Trauni jõe ääres. See on Salzkammerguti piirkond keskus.

Linnas asub Kaiservilla, mis oli Austria-Ungari keisri Franz Joseph I ja keisrinna Elisabethi suveresidents.

2024. aastal sai Bad Ischlist Grazi (2003) ja Linzi (2009) järel kolmas Euroopa kultuuripealinn Austrias.


Kaiservilla

Kaiservilla oli Austria-Ungari keisri Franz Joseph I ja keisrinna Elisabethi suveresidents, mis asub Ülem-Austria kuurortlinnas Bad Ischlis. Tänapäeval kuuluvad selle valdused nende lapselapselapsele ertshertsog Markus Emanuel Salvatorile.


Flokeeritud kangas

Flokeeritud kangas on sametit meenutava pinnaga kangas, mis saavutatakse mitte sissekootud karustusega, vaid erilise pindamistehnoloogiaga (flokeerimise ehk flokk-trükiga). Kanga pinna efekt sarnaneb karvastatud kanga omaga, kuid töötlus on odavam.

Sel viisil toodetakse näiteks mööblikangaid, mida flokeeritakse ositi või kogu kanga ulatuses, aga ka rõivakangaid, mille puhul on tavalisem mustriline flokeerimine.


Gösta Stoltz

Gösta Leonard Stoltz (9. mai 1904 Stockholmi vald – 25. juuli 1963 Stockholmi vald) oli rootsi maletaja, rahvusvaheline suurmeister (1954).

Teise maailmasõja ajal mängis Stoltz Rootsis ja Saksamaal. Septembris 1941 võitis ta Münchenis peetud turniiri, edestades seejuures teiseks tulnud maailmameister Aleksandr Alehhinit ja neljanda koha saanud Efim Bogoljubowit. Aasta hiljem sai Stoltz Müncheni turniiril, kus etteotsa tulid Alehhin ja Paul Keres, 9. koha.

1946. aastal tuli Stoltz Beverwijki rahvusvahelisel maleturniiril Albéric O'Kelly de Galway järel teiseks. Septembris 1946 sai ta kutse esimesele sõjajärgsele Groningeni rahvusvahelisele turniirile (20 osavõtjat, võitis Mihhail Botvinnik), kus Stoltz jagas 8.–9. kohta.

Ta tuli kolmel korral Rootsi malemeistriks (1951–1953). Rootsi võistkonna koosseisus mängis Stoltz üheksal ametlikul maleolümpial (1927, 1928, 1930, 1931, 1933, 1935, 1937, 1952, 1954) ja ühel mitteametlikul maleolümpial (Münchenis 1936).

1950. aastal võttis Rahvusvaheline Maleföderatsioon (FIDE) kasutusele suurmeistri ja rahvusvahelise meistri nimetuse. Stoltzile anti 1950. aastal rahvusvahelise meistri nimetus. Suurmeistriks sai ta 50-aastaselt 1954. aastal.


Guillermo Botero

Lorenzo Guillermo Botero Nieto (sündinud 9. aprillil 1948 Bogotás) on Colombia jurist ja poliitik. Ta oli 7. augustist 2018 kuni 6. novembrini 2019 Colombia kaitseminister.

Ta on lõpetanud Bogotás Andide ülikooli.

Ta oli 7. augustist 2018 kuni 6. novembrini 2019 Colombia kaitseminister.


Flokeerimine

Flokeerimine on pinnatöötlustehnika, mille puhul kantakse tekstiili, tapeedi vms pinnale täielikult või mustrina liimikiht ja sellele kinnitatakse väga lühikesed, sirged naturaalsed või sünteetilised kiud mehaaniliselt või elektrostaatiliselt. Mõlema meetodi puhul kinnitatakse kiud püstises asendis. Pind kuivatatakse termiliselt. Flokeeritud kanga pinna efekt sarnaneb karvastatud kanga omaga, kuid töötlus on odavam.

Rõivakangaste puhul kasutatakse kogu kanga ulatuses flokeerimist harva, mööblikangaste puhul on see rohkem levinud. Aluskangaks võib olla nii kootud kui ka mittekootud tekstiil, kuid lühikesi kiude on võimalik kinnitada ka muudele materjalidele (paber, puit, metall jm). Vahel ei töödelda mitte kanga pinda liimiga, vaid kinnitatakse kiud liimilindile ja see omakorda lamineeritakse kangale. Kasutatakse vee baasil akrüül-, nailon- või polüesterliimisid, mis on hea elastsusega, vastupidavad, painduvad, värvitud ja lõhnatud.


2016. aasta ujumise Euroopa meistrivõistlused

2016. aasta ujumise Euroopa meistrivõistlused toimusid 9.–22. maini Suurbritannias Londonis Londoni veekeskuses, mis ehitati 2012. aasta olümpiamängude jaoks. Pärast olümpiamängudejärgset ümberehitust on areeni mahutavus 2800 pealtvaatajat. 33. korda toimunud Euroopa meistrivõistlused ujumises korraldas Euroopa Ujumisliit (LEN). Euroopa Ujumisliit andis võistluste korraldamise õiguse Briti pealinnale 26. juulil 2013. See oli teine kord pärast seda, kui 1938. aastal korraldati Euroopa ujumise meistrivõistlused. Kuna Rio de Janeiros toimusid samal aastal olümpiamängud, ei toimunud võistlused tavapäraselt aasta teisel poolel, vaid juba mais.

Võõrustaja Suurbritannia juhtis teist järjestikust Euroopa meistrivõistlust medalitabelit. Euroopa meistrivõistlustel ületati 22 Euroopa meistrivõistluste rekordit. Nendest rekorditest 13 püstitasid naised, kaheksa mehed ja ühe segavõistkond. Enamiku rekorditest püstitasid ungarlased Katinka Hosszú ja László Cseh, rootslane Sarah Sjöström ja taanlane Mie Østergaard Nielsen.


Ujumise Euroopa rekordid

Euroopa ujumise rekordid on kiireim aeg, mille on saavutanud ujuja, kes esindab Euroopa ujumise juhtorgani Euroopa ujumisliidu (LEN) liikmesliitu.

Rekordid saab püstitada pika raja (50 meetrit) või lühiraja (25 meetrit) basseinides, kusjuures rekordid registreeritakse järgmistel distantsidel nii meeste kui ka naiste osas.

Ratifitseerimisprotsess hõlmab riikliku föderatsiooni poolt LEN-le avalduse esitamine, milles on kirjas ujuja nimi (nimed), kellaaeg, ujumise kuupäev ja asukoht, ametnike nimed ja kantud ujumistrikoomudel. Pärast ratifitseerimist ilmuvad kirjed ametlikule dokumentide loetelule. Räsivärviga tähistatud dokumendid ootavad praegu LEN-i ratifitseerimist või on saadud pärast ametlike nimekirjade viimast versiooni.


Otto Štein

Otto Štein (ka Stein; 24. märts 1900 Tallinn – 7. veebruar 1989) oli eesti päritolu Nõukogude sõjaväelane ja punaste ainete õppejõud.


З́

З́ (з́) on kirillitsa täht, mida kasutatakse montenegro keele kirjutamisel. Tähe moodustavad З ja akuut.

Selle vaste ladina kirjas on ź.


Wolfgang Unzicker

Wolfgang Unzicker (26. juuni 1925 Pirmasens – 20. aprill 2006 Albufeira, Algarve) oli saksa maletaja, rahvusvaheline suurmeister (1954).

Unzicker tuli kolmel korral Saksamaa Lääne okupatsioonitsoonide (1948, 1950, 1953) ja neljal korral Lääne-Saksamaa (1953, 1959, 1963, 1965) malemeistriks.

Ta võitis aastavahetusel 1950/1951 Hastingsi rahvusvahelise turniiri. 1950. aastal võttis Rahvusvaheline Maleföderatsioon (FIDE) kasutusele suurmeistri ja rahvusvahelise meistri nimetuse. Unzickerile anti 1950. aastal rahvusvahelise meistri nimetus. Suurmeistriks sai ta 29-aastaselt 1954. aastal.

Ta esines Lääne-Saksamaa võistkonna koosseisus 13 maleolümpial (1950, 1954–1964, 1968, 1970, 1974–1978, 1982). Kümnel olümpial mängis ta esimesel laual. Kahel korral võitis ta meeskondliku pronksmedali: 1950. aastal Dubrovnikis ja 1964. aastal Tel Avivis.


Dubingiai vald

Dubingiai vald (leedu keeles Dubingių seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 99 km². 2011. aasta seisuga elas seal 939 inimest. Valla keskus on Dubingiai alev, kus aastal 2011 oli 208 elanikku. Vallamaja asub aadressil Ąžuolyno g. 10. Vallavanem on Kęstutis Kaminskas.

Lisaks küladele on vallas ka mõned huutorid


Hugo Freund & Co

Hugo Freund & Co oli juveelifirma, mis asutati 1908. aastal Prahas I puuviljaturul. 15. Selle ettevõtte asutaja oli Hugo Freund.


Florent Manaudou

Florent Manaudou (sündinud 12. novembril 1990 Villeurbanne'is) on Prantsusmaa ujuja, 2012. aasta Londoni olümpiamängude 50 meetri vabaltujumise võitja ja 2004. aasta olümpiakulla Laure Manaudou noorem vend. Praegu kuuluvad talle maailmarekord 50 meetri vabaujumises ja seliliujumises (lühirada).


Laasgerdi keel

Laasgerdi keel on iraani keelte Lääne-Iraani rühma kuuluv keel, mida räägitakse Iraanis Semnāni provintsis Lāsjerdi (Lāsgerdi) asulas.

Kõnelejate arv on umbes 1000.


Raymond Poulidor

Raymond Poulidor (15. aprill 1936 – 13. november 2019) oli prantsuse jalgrattur.

Poulidor võitis 1964. aastal Vuelta a España.


Joachim Schelen

Joachim Schelen (ka Schelenius; 1611 Treptow – 23. aprill 1673) oli saksa matemaatik, kes töötas Tartu ülikoolis.

Ta õppis 1630. aastail Königsbergi Ülikoolis.

Ta oli Tartu ülikooli professor ja aastail 1653–1654 Academia Gustaviana rektor.

Ta andis aastail 1652–1655 välja esimesed Tartu Ülikooli matemaatikaõpikud, mis olid ladina keeles. Üks neist kirjeldas John Napieri pulkade kasutamisest korrutamisel (rabdologiae), teises Galilei circini proportionalis't. 1665. aastal kirjastas ta mahuka teose "Cursus matematici", mille osad olid "Geometria", "Arithmetica Generalis & Specialis", "Geodesia" ja mõned lisad.


Ülekande entroopia

Ülekande entroopia (inglise keeles transfer entropy) on mitteparameetrilises statistikas kahe juhusliku protsessi asümmeetrilise infovahetuse suurus.

Ülekande entroopia abil kirjeldatakse kahe objekti infovahetust ka näiteks neuroteaduses ja majandusteaduses.


Friedrich Sämisch

Friedrich Sämisch (20. september 1896 Berliin – 16. august 1975 Lääne-Berliin) oli saksa maletaja, rahvusvaheline suurmeister (1950).

Sämisch võitis 1920. aastal Berliinis Saksamaa malevõistlused (mitteametlikud esivõistlused) ja 1921. aastal Viinis mitteametlikud Austria meistrivõistlused. Mais 1925 tuli ta Baden-Badenis rahvusvahelisel turniiril (võitis Aleksandr Alehhin) kolmandaks, edestades seejuures Jefim Bogoljubovit, Frank James Marshallit, Savielly Tartakowerit, Ernst Grünfeldit, Aron Nimzowitschit, Richard Rétit, Rudolf Spielmanni, Siegbert Tarraschit ja Jacques Miesesit.

Detsembris 1925 mängis ta Moskvas rahvusvahelisel turniiril (võitis Jefim Bogoljubov), kus ta jagas 21 osavõtja hulgas 18.–19. kohta.

1935. aastal mängis Sämisch Tallinnas rahvusvahelisel turniiril, kus jäi seitsmendaks. Turniiril esines Sämisch Tallinnas pimesimultaaniga kaheksale vastasele. Tulemuseks oli viis võidetud, üks kaotatud ja kaks viiki mängitud partiid.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale, nende seas ka Sämischile.


Bloomberg L.P.

Bloomberg L.P. on eraomanduses olev finants-, tarkvara-, andme- ja meediaettevõte, mille peakontor asub New Yorgis Manhattanil. Selle asutas 1981. aastal Michael Bloomberg koos Thomas Secunda, Duncan MacMillani, Charles Zegariga, investeerimispanga Merrill Lynch 30-protsendilise finantseeringuga.

Bloomberg LP pakub finantstarkvara tööriistu ja ettevõtetele suunatud rakendusi, näiteks analüütika ja aktsiate kauplemisplatvormi, andmeteenuseid ja uudiseid finantsasutustele Bloombergi terminali kaudu. Bloomberg on peamine tulu teeniv toode. Bloomberg LP omab uudisteagantuuri (Bloomberg News), globaalset televisioonivõrku (Bloomberg Television), veebisaite, raadiojaamu (Bloomberg Radio), ainult tellitavaid uudisekirju ja kahte ajakirja: Bloomberg Businessweek ja Bloomberg Markets.

Ettevõttel on kontorid 167 asukohas ja ligi 20 000 töötajat.


Jacques Mieses

Jacques Jakob Mieses (27. veebruar 1865 Leipzig – 23. veebruar 1954 London) oli Saksamaa maletaja, malekohtunik ja maleliteraat, rahvusvaheline suurmeister (1950), rahvusvaheline arbiiter (1951).

1907. aastal võitis Mieses Viinis peetud 14 osavõtjaga turniiri, kus mängisid teiste seas Oldřich Duras, Milan Vidmar, Géza Maróczy, Savielly Tartakower, Carl Schlechter ja Rudolf Spielmann. 1907. aastal Oostendes meistrite turniiril jagas ta Aron Nimzowitschiga 3.–4. kohta (tahapoole jäid Duras, Tartakower ja Spielmann).

Mieses esines 1927. aastal Londonis Saksamaa võistkonna koosseisus esimesel maleolümpial (mängis teisel laual). Saksamaa sai kuuenda koha.

Ta elas Berliinis. Oma juudi päritolu pärast oli ta sunnitud 1938. aastal Saksamaalt lahkuma. Ta asus elama Inglismaale. Pärast sõda sai ta Suurbritannia kodakondsuse. 1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale, nende seas ka Miesesile. Aasta hiljem andis FIDE talle tegevuse eest malekohtunikuna rahvusvahelise arbiitri nimetuse.


Oldřich Duras

Oldřich Duras (30. oktoober 1882 Pchery, Čechy – 5. jaanuar 1957 Praha) oli tšehhi maletaja, problemist ja ajakirjanik, rahvusvaheline suurmeister (1950).

Duras tuli kolmel korral Böömimaa malemeistriks (1905, 1909, 1911). Ta jagas esikohta maleturniiridel Bremenis (1905), Prahas (1908), Viinis (1908) ja Breslaus (1912). 1907. aastal Carlsbadi turniiril (võitis Akiba Rubinstein) jagas ta 7.–8. kohta. 1908. aastal Praha turniiril, kus ta jagas esikohta, edestas ta teiste seas Milan Vidmarit ja Rubinsteini.

1920. aastatel peeti esimesed maleolümpiad. 1924. aastal Pariisis peetud mitteametlikul olümpial võitis Tšehhoslovakkia võistkond esikoha. Kuid Duras ei seekord ega ka järgmistel maleolümpiatel ei osalenud.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale, nende seas ka Durasile.


McKinsey & Company

McKinsey & Company on Ameerikast pärit üleilmne juhtimiskonsultatsioonifirma.

McKinsey annab välja kvartaliajakirja McKinsey Quarterly alates 1964. aastast ning rahastab uurimisasutust McKinsey Global Institute, avaldab juhtimisteemade aruandeid ja on avaldanud mõjukaid juhtimisraamatuid.

McKinsey asutas 1926. aastal James O. McKinsey, et rakendada raamatupidamispõhimõtteid juhtimises. McKinsey suri 1937. aastal ja ettevõtte restruktureeriti mitu korda. Tänapäevane McKinsey & Company tekkis 1939. aastal. Pikaajalist juhti ja partnerit Marvin Bowerit on tunnustatud kui McKinsey kultuuri ja tavade põhikujundajat, tuginedes põhimõtetele mis lähtusid tema advokaadikogemusest. Firma töötas välja nn üles-või-välja poliitika, kus konsultante, keda ei edutatud, palutakse lahkuda. McKinsey oli esimene juhtimiskonsultatsiooni ettevõte, kes hakkas palkama kogenud juhtide asemel hiljuti ülikooli lõpetanud töötajaid.

1980. ja 1990. aastatel laienes ettevõte rahvusvaheliselt ja hõlmas uusi tegevusvaldkondi. McKinseyl oli 1951. aastal 88 töötajat, 2000. aastate alguseks aga 7700 töötajat ja 2018. aastaks üle 27 000 töötaja.


Wolfgang Uhlmann

Wolfgang Uhlmann (29. märts 1935 Dresden – 24. august 2020 Dresden) oli saksa maletaja, rahvusvaheline suurmeister (1959).

Uhlmann sai suurmeistriks 24-aastaselt 1959. aastal. Kolm aastat varem oli ta FIDE-lt saanud rahvusvahelise meistri nimetuse.

Ta oli 11-kordne Saksa Demokraatliku Vabariigi malemeister (1954, 1955, 1958, 1964, 1968, 1975, 1976, 1981, 1983, 1985, 1986). Ta on tulnud kahel korral Hastingsi maleturniiri võitjaks (1958/1959, 1965/1966).

Uhlmann mängis neljal maailmameistrivõistluste tsoonidevahelisel turniiril (1962, 1970, 1973, 1976). Parima tulemuse sai ta 1970. aastal Palma de Mallorcas (5.–6. koht), millega ta kvalifitseerus 1971. aastal toimunud kaheksa osavõtjaga pretendentide matšturniirile, kus aga kaotas veerandfinaalis Bent Larsenile.

Ta esines Saksa DV võistkonna koosseisus 11 maleolümpial (1956–1972, 1988, 1990; aastatel 1974–1986 ei saatnud Saksa DV oma võistkonda maleolümpiale). Uhlmann mängis võistkonna esimesel laual 10 korral (viimati 1988).


Pete Buttigieg

Peter Paul Montgomery Buttigieg (sündinud 19. jaanuaril 1982 South Bendis) on Ameerika Ühendriikide poliitik. Ta on olnud Indiana osariigi South Bendi linnapea 2012–2020 ja on alates 3. veebruarist 2021 Ameerika Ühendriikide transpordiminister.

Pärast Harvardi ülikooli ja seejärel Oxfordi Pembroke'i kolledži lõpetamist (viimase Rhodose'i stipendiaadina) töötas Buttigieg konsultandina ettevõttes McKinsey & Company. Aastatel 2009–2017 töötas ta luureohvitserina Ameerika Ühendriikide mereväe reservis, sai leitnandi auastme ja käis 2014. aastal missioonil Afganistanis.

Buttigieg valiti South Bendi linnapeaks 2011. aastal ja teiseks ametiajaks 2015. aastal. Enne tagasivalimist andis ta avalikkusele teada, et on gei. Tema valimisplatvorm sisaldas sissetulekute ebavõrdsuse vähendamist toetavaid meetmeid, keskkonnahoidlikku poliitikat, Demokraatliku Partei ja ametiühingute vahelist koostööd, tulirelvade ostjatele üleüldise taustakontrolli kehtestamist, võrdsuse seadust, tervisekindlustuse avalikku optsiooni ja DACA programmi säilitamist ebaseaduslike sisserändajate laste jaoks. Buttigieg toetab ka reforme, mis lõpetaksid valimisringkondade piiridega manipuleerimise, pööraksid ümber ülemkohtu kaasuse "Citizens United v. FEC" otsuse ja kaotaksid valimiskogu.


Krepdešiin

Krepdešiin (prantsuse keeles crêpe de chine 'hiina krepp') on peentest siledatest siid-, atsetaat- või polüesterkiududest labases siduses kootud õhuke poolläbipaistev tuhmi läikega kangas, mille koelõngad on tugeva keeruga krepplõngad ja lõimelõngad tavalised. Kuulub poolkreppkangaste hulka, lõngade keerd on 2S/2Z.

Krepdešiini pind siledam kui täiskreppkangastel. Kortsub vähe. Traditsiooniline krepdešiin oli tehtud siidikiududest. Kunstsiidist krepdešiin on täissiidist krepdešiinist välimuselt praktiliselt eristamatu.

Alates 1952. aastast oli krepdešiin Nõukogude Liidus ja Venemaal üks kõige laiemalt kasutusel olnud siidkangaid. Kasutati pluuside, kleitide, sallide ja rätikute jaoks.


Paul Celan

Paul Celan (kodanikunimi Paul Antschel; 23. november 1920 – u 20. aprill 1970) oli juudi soost saksa keeles kirjutav luuletaja ja tõlkija. Celan on tema pseudonüüm.

Ta sündis Rumeenia Kuningriigis Cernăuțis (Tšernivtsis, nüüd Ukraina territooriumil).

Paul Celani luulet on uurinud Tartu Ülikooli germanistika professor Marko Pajevic.


1. diviisi tagavarapataljon

1. diviisi tagavarapataljon oli Eesti Rahvaväe väeüksus aastatel 1918–1920.

1. diviisi tagavarapataljoni formeerimist alustati 31. detsembril 1918 Tallinnas. Aprillis 1919 viidi osa 1. diviisi tagavarapataljonist üle Rakverre, Tallinna jäänud väeosa oli aluseks Tallinna tagavarapataljoni moodustamisel 8. aprillil 1919.

Pataljon tegutses kuni 16. maini 1920.


Tallinna tagavarapataljon

Tallinna tagavarapataljon oli Eesti Rahvaväe väeüksus aastatel 1919–1920.

Tallinna tagavarapataljon moodustati 1919. aastal 8. aprillil, kui osa 1. diviisi tagavarapataljonist viidi aprillis 1919 üle Rakverre. Tallinna jäänud väeosa oli aluseks Tallinna tagavarapataljonile.

Tallinna tagavarapataljon nimetati 1919. aasta augustis ümber Tallinna tagavarapolguks.

Pataljon tegutses kuni 15. juulini 1920.

Tallinna Tagavarapolgu baasil formeeriti Tallinna Vahipataljon ja allohvitseride koolid.


Burunge keel

Burunge keel on Tansaanias kõneldav keel, mis kuulub afroaasia keelkonna kuši keelte lõunarühma.

Kõnelejaid on umbes 10 000.


Silbo

Silbo Gomero (hispaania keeles 'Gomera vile') on Gomera saarel praeguseni kasutatav vilekeel (õieti hispaania keele vilistatav register), millega on võimalik suud ja sõrmi kasutades suhelda kuni 3 kilomeetrilise vahemaa tagant. Silbo on võetud UNESCO maailmapärandi nimistusse. Seda õpetatakse kõigis saare koolides keskastme esimeses kahes klassis (7. ja 8. klass) emakeele ja kirjanduse tundides. Praeguse silbo keele aluseks on hispaania (kastiilia) keel, kuid algselt kasutasid seda saare põliselanikud gomerod ja nende silbo baseerus kohalikul berberi keelte hulka kuuluval keelel.